text:
Ka Alloh abdi nyalindung, tina panggodana setan.
kalayan asma Nu Agung, Alloh Anu Welas Asih.
-Alloh-
1. ALLOH ANU MAHA UNINGA (:2/1,2) – rhs, 1 Syawal 1421 H
Alloh Nu Maha Uninga, kana sadaya dawuh-Na,
mungguhing urang manusa, wajib kedah percantenna.
Kana Qur’an ulah hamham, ulah waswas ragu-ragu,
upami urang mihamham, tangtos urang buntu laku.
Sadaya umat Pangeran, kedah kenging tuduh jalan,
nu mawi lumungsur Qur’an, pikeun tuduh jalan iman.
Tawisna nu takwa to’at, yakin ayana aherat,
solatna teh tara pegat, ku Alloh tangtos dirahmat.
2. SILIH BAGI REJEKI (:2/2,3,4) – rhs, 1 Syawal 1421 H
Mun urang nampi rejeki, rejeki pabagi-bagi,
sasama ge kabagean, rejeki silih agehan.
Jelema nu iman mu’min, panceg percaya tur yakin,
kitabulloh nu baheula, eta ge dawuh Mantenna.
Jelema nu iman mu’min, yakinna aenal yakin,
yen engke teh hirup deui, bakal deuheus ka Ilahi.
3. PITUDUH TI ALLOH SWT (:2/5) – rhs, 1 Syawal 1421 H
Mungguhing nu iman takwa, kenging pituduh Mantenna,
hirupna kenging panungtun, henteu lesot ti panuyun.
Eta teh bagja utama, rahmat teu kinten ageungna,
mulus salamet hirupna, kenging pituduh Mantenna.
Nu kitu hirup rahayu, kenging pituduh lumaku,
moal sasar katambias, moal hamham moal waswas.
4. ULAH NGABEDUL (:2/6,7) – rhs, 1 Syawal 1421 H
Jelema anu mantangul, hirup nyuruntul ngabedul,
hese dibere pepeling, langlang-lingling lir teu eling.
Mangeran kana napsuna, ngagugulung kahayangna,
aturan kabeh dirumpak, ngaruksak jeung ngagalaksak.
Lajeng ku Alloh ditutup, kalbu dibulen dirungkup,
hatena teh ditulakan, pangreungeuna dicocokan.
Batin jadi kurunyinyi, tebih ti hidayah Gusti,
cilaka estu cilaka, jalma nu kitu lampahna.
5. GANCANG OMEAN (:2/8,9) – rhs, 1 Syawal 1421 H
Seueur pisan kajantenan, ngaku-ngaku panceg iman,
padahal gagaleongan, kaimanan reureundahan.
Sering pisan kaalaman, pura-pura ngaku iman,
ari lampah euwah-euwah, kitu salah kieu salah.
Lamun nyieun kasalahan, pek omean gagancangan,
gancang menta dihampura, ka Alloh Maha Kawasa.
Kitu lampah sasab pisan, tetela nipu sorangan,
tapi tong peunggas harepan, nu salah gancang omean.
6. SIPATNA JELEMA ANU MUNAPEK (:2/10,11) – rhs, 2 Syawal 1421 H
Jalma munapek sipatna, mun leukeun nitenanana,
sok resep nyieun alesan, keur nutupan kasalahan,
Kasalahan diteumbleuhkeun, geugeuleuh dika-baturkeun,
hatena pinuh werejit, kotor jeung pinuh rurujit.
Mun hareupeun ngomong hade, tukangeun mah ngalelewe,
nu kitu tong jadi sobat, sabab mindeng ngahianat.
7. ULAH JALIR JANGJI (:2/12,13) – rhs, 2 Syawal 1421 H
Lamun urang gaduh jangji, kade ulah lanca-linci,
subaya kedah cumponan, sabab eta kahormatan.
Jelema nu jalir jangji, eta teh sami saharti,
reujeung ngaruksak pribadi, henteu ngajenan ka diri.
Nu teu pageuh kana jangji, nu kitu munapek pasti,
hirupna moal jamuga, bakal pinanggih tunggara.
8. NGAJAGA LETAH (:2/14) – rhs, 2 Syawal 1421 H
Kade jaga eta letah, sabab mindeng mawa salah,
seukeutna leuwih ti pedang, raheutna matak gudawang.
Loba nu meunang cilaka, lantaran tina ngomongna,
ngomong teu dipikir heula, tangtu hanjakal ahirna.
Ngomong ngabuih ngabudah, mindingan lampah nu salah,
ngaku-ngaku iman takwa, padahal reka perdaya,
Iman ukur kaheureuyan, kawas bunglon lolondokan,
kitu peta salah pisan, kudu gancang dijauhan.
9. ULAH NGAHEUREUYKEUN AYAT (:2/15,16) – rhs, 2 Syawal 1421 H
Mangkade ulah mokaha, ngaheureuykeun pidawuh-Na,
dipake ocon guguyon, kitu peta estu awon.
Jalma ngaheureuykeun ayat, moal pinarinan rahmat,
jeung moal kenging sapa’at, sabab ngaheureuykeun ayat.
Ayat teh dawuhan Gusti, lenyepan mangka kaharti,
sangkan urang ulah rugi, hirup jadi ngandung harti.
Ayat ulah diheureuykeun, kuduna teh dihartikeun,
sangkan hirup ulah rugi, tur kenging rido Ilahi.
10. PALITA ANU TEU CAHAYAAN (:2/17,18) – rhs, 2 Syawal 1421 H
Kuma pibakaleunana, lamun pareng hiji mangsa,
urang teh nyeungeut palita, tapi teu caang sinarna
Kotret deui cekres deui, ngahurungkeun korek api,
pareum deui pareum deui, poek deui poek deui.
Rajeun palitana hurung, tapi kalah tambah bingung,
sabab cahayana musna, poek mongkleng buta rata.
Kitu minangka misilna, nu munapek ibaratna,
lolong lahir jeung batinna, sasab dunya aheratna.
11. CAHAYA KILAT SAJORELAT (:2/19) – rhs, 2 Syawal 1421 H
Pareng leumpang tengah peuting, poek mongkleng sepi jempling,
ngadadak baranyay kilat, serab kilat sajorelat.
Jelebet sorana tarik, dunya eundeur rek tibalik,
tinggorowok tingkoceak, asa kiamat ngadadak.
Gelap dor-dar tingjelegur, dunya asa arek lebur,
nu munapek tingjarerit, sieun maot jadi mayit.
Careurik aluk-alukan, anak bojo dicalukan,
tapi taya nu nembalan, hayang salamet sorangan.
Kitu misil nu munapek, leumpang ngatog di nu poek,
uyup-ayap rungah-ringeuh, hatena tagiwur riweuh.
Nu munapek lolong hate, teu apal goreng jeung hade,
cilaka estu cilaka, nu munapek ka naraka.
Alloh Nu Maha Ngamurba, ngamurba ka sadayana,
sadaya mahluk Mantenna, Alloh Nu Maha Kawasa.
12. ULAH WASWAS (:2/20) – rhs, 2 Syawal 1421 H
Anu hatena ngolembar, waswas hamham tara sabar,
caang pikir sagebrayan, gancang leumpang rurusuhan.
Reup deui poek meredong, utag-atog rarang-rorong,
jen ngajentul mandeg mayong, paningalna jadi lolong.
Lolong teh lolong batinna, torek teh torek rasana,
musna rasa manusana, nu kitu kapir ngaranna.
Nu matak ulah rek hamham, sabab matak ipis iman,
ulah waswas ragu-ragu, mandeg mayong mundur maju.
13. ULAH SALAH NYEMBAH (:2/21) – rhs, 2 Syawal 1421 H
Eling-eling dulur kuring, sing bisa ngaping ngajaring,
sangkan urang tetep eling, ka Alloh Nu Maha Wening.
Ka Alloh urang sumembah, sumembah iklas tur sadrah,
kade ulah salah nyembah, mung ka Alloh urang nyembah.
Kapan urang diciptakeun, ku Mantenna digelarkeun,
sami jeung anu baheula, nu gelar leuwih ti heula.
Sumujud kedah ka Alloh, wiridan ku asma Alloh,
muntang manteng mung ka Alloh, Maha Suci Gusti Alloh.
14. MATAK WAAS (:2/22) – rhs, 2 Syawal 1421 H
Ya Alloh Nu Maha Akbar, estu waas matak kelar,
ningal daratan nu ngampar, alam dunya nu ngagelar.
Ret neuteup ka awang-awang, megana pating kalayang,
langit teu aya tungtungna, endah temen kasawangna.
Ti siang ngempray caraang, titingalan awas lenglang,
ti wengi bentang baranang, cahaya bulan gumiwang.
Teu lami hujan miripis, ti langit hujan girimis,
hujan rohmat ti Pangeran, Mantenna Nu Maha Heman.
Tutuwuhan breng jaradi, renung dina latar bumi,
sadaya eta rejeki, paparin Ilahi Robbi.
Mekar sakur kekembangan, leubeut sugri bungbuahan,
kukupu gegelebaran, bangbara sareng nyiruan.
Mung ka Alloh nya sumembah, kade ulah salah nyembah,
ulah rek nyembah berhala, sabab eta teh doraka.
15. ULAH HAMHAM (:2/23,24) – rhs, 3 Syawal 1421 H
Lamun masih keneh hamham, kana eusina Al Qur’an,
pek geura nyieun sasurat, geura tiron ayat-ayat.
Lamun masih ragu-ragu, yen Qur’an eta teh wahyu,
pek jieun sasurat bae, masing alus masing hade.
Sesembahan penta tulung, sangkan ngabantuan nulung,
mun berhala enya luhung, hempek gancang penta tulung.
Tangtu andika mo bisa, jeung tangtu moal rek bisa,
pek jaga diri andika, sangkan ulah ka naraka.
Wahyu teh ti Gusti Alloh, lumungsur ka Rosululloh,
sanes damelan manusa, pidawuh Alloh Ta’ala.
16. WARTA PIKABUNGAHEUN (:2/25) – rhs, 3 Syawal 1421 H
Aya warta matak bungah, keur jalma anu sumerah,
nu resep amal ibadah, nu ngomean lampah salah.
Ka jalma nu laku hade, rek lalaki rek awewe,
Alloh moal hare-hare, bakal diganjar nu hade.
Matuhna ge di sawarga, sawarga endah kacida,
langgeng matuhna di dinya, nampi kurnia Mantenna.
Linggih di Janatunna’im, patempatan anu mu’min,
sawargana kanimatan, di dunya taya bandingan.
17. TUDUH JALAN (:2/26,27) – rhs, 3 Syawal 1421 H
Dina Al – Qur’an nu mulya, seueur simbul jeung siloka,
silib sindir jeung sasmita, anu mu’min mah percaya.
Perlambang teh tuduh jalan, nu mu’min percanten pisan,
tapi ceuk jelema kapir, matak sasab silib sindir.
Siloka sareng sasmita, eta pituduh Mantenna,
tuduh jalan ka umat-Na, sangkan teu sasab hirupna.
Pikeun ngahartikeun lambang, urang sing asak jeujeuhan,
maca tapsir tarjamahan, engke aya katerangan.
Saeusina jagata raya, eta ge ayat Mantenna,
upami ditapakuran, seueur rasiah Pangeran.
Ta pi keur jalma nu musrik, silib sindir teu dilirik,
ayat-ayat ti Pangeran, diantep teu dilenyepan.
Dasar jelema nu fasik, hirupna teh estu musrik,
gawe nyieun karuksakan, rugi lain meumeueusan.
18. MULANG KA ALLOH SWT (:2/28) – rhs, 3 Syawal 1421 H
Ari mungguhing manusa, nya tina taneuh asalna,
barang paeh mimitina, lajeng dipaparin nyawa.
Barang paeh nya asalna, bisa hirup ku Kersana,
Pangersa Alloh Ta’ala, kumelendang ngalumbara.
Lajeng ku Kersa Ilahi, nu hirup teh paeh deui,
mulang ka asalna tadi, sakabehna paeh deui.
Ku Kersana Maha Suci, engke dina hiji wanci,
nu paeh teh hudang deui, marulang deui ka Gusti.
19. TADABUR ALAM (:2/29) – rhs, 3 Syawal 1421 H
Sumangga tingali bumi, tafakuran ulah lali,
dunya ngampar lega pisan, eta ciptaan Pangeran.
Sakur sugri nu gumelar, pikeun manusa takajar,
mangpa’atna keur manusa, khalifatullah di dunya.
Nu mawi ulah diruksak, alam ulah digalaksak,
pibelkeleun keur manusa, bekel hirup ngalumbara.
Payungna langit melengkung, tawis kanyaah Nu Agung,
wiati nu tujuh lapis, ti langit hujan miripis.
Ngan manusa sok mokaha, mindeng hilap ka Mantenna,
ka Alloh Nu Maha Heman, sok mindeng tara sukuran.
20. IBLIS ANU DORAKA (:2/30;=30) – rhs, 3 Syawal 1421 H
Kersaning Ilahi Robbi, awalna nyiptakeun jalmi,
sapangersana Ilahi, sadaya tangtos ngajadi.
Malaikat didawuhan, sangkan sumujud ka Adam,
brek sujud taya nu baha, iwal Iblis nu doraka.
Iblis teh sombong adigung, dumeh tina seuneu hurung,
ngarasa unggul kacida, dibandingkeun jeung manusa.
Iblis teh sombong kacida, asa leuwih ti manusa,
padahal sadaya mahluk, ka Alloh mah tangtos taluk.
Padahal anging Ilahi, nu maphum mah anging Gusti,
mahlukna mah moal ngarti, pangna Alloh nyipta jalmi.
Sakur jelema nu sombong, kumaki jeung gede bohong,
eta teh baturna setan, jeung idajli babarengan.
Ku kituna unggal jalma, nu adigung adiguna,
eta teh baladna setan, bakal dila’nat Pangeran.
NADOMAN NURUL HIKMAH, DARAS I (bagian 3)
admin • 9 Jan 2003 • Kategori: Nurul Hikmah
21. MANUSA DIPAPARINAN AKAL (:2/31,32,33,34) – rhs, 3 Syawal 1421 H
Manusa unggul darajat, dibanding jeung malaikat,
margi ku Kersa Ilahi, dipaparinan pangarti.
Dipaparinan katerang, apal ngaran barang-barang,
malaikat mah teu terang, kana ngaran barang-barang.
Eta unggulna manusa, dipaparin pangabisa,
ku Alloh Maha Kawasa, Hakim Maha Wijaksana.
Alloh Nu Maha Uninga, kana rasiahna jalma,
nu kedal mangrupi lisan, boh nu buni disimbutan.
22. KASARAKAHAN MANUSA (:2/35) – rhs, 3 Syawal 1421 H
Kasarakahna manusa, awitna ti Adam heula,
disarengan ku garwana, nyaeta ku Siti Hawa.
Padahal Alloh midawuh, ka Adam – Hawa sarawuh,
yen ulah rek wani-wani, ngadeukeutan tangkal kholdi.
Anu ngarempak aturan, eta jalma dolim pisan,
nu teu nurut ka parentah, eta teh geus tangtu salah.
Sarakah teh sipat jalma, nya kitu Adam jeung Hawa,
katambah diolo setan, sangkan ngarempak larangan.
23. KUDU DAEK CAPE HEULA (:2/36,37) – rhs, 3 Syawal 1421 H
Adam jeung Hawa lat lali, nararuang buah kholdi,
harita breh katingali, salirana henteu buni.
Atuh isin sakalangkung, buligir henteu disarung,
enggal ngala dangdaunan, dianggo pikeun nutupan.
Lajeng Alloh teh ngadawuh, ayeuna mah uah-iuh,
Adam jeung Hawa ditundung, kenging bebendu Yang Agung.
Ka dunya kedah ngumbara, jeung bakal panggih gumbira,
tapi kudu cape heula, tepi kana hiji mangsa.
Urang nu hirup ayeuna, turunan Adam jeung Hawa,
Mun hirup embung sangsara, kudu cape gawe heula.
Urang oge bani Adam, nu hirup di ieu alam,
kudu ngarandapan cape, nya eta kudu digawe.
Alloh nampi pertobatna, tobatna Adam jeung Hawa
Alloh Maha ngahampura, ka sadaya dosa jalma.
Urang oge atuh sami, kedah tobat ka Ilahi,
tangtosna ge dihampura, da Alloh Heman kacida.
24. KUDU DILENYEPAN (:2/38,39) – rhs, 3 Syawal 1421 H
Yeuh sakabeh Bani Adam, urang teh geus didawuhan,
bakal aya dawuh Suci, pituduh Ilahi Robbi.
Urang mah pan gaduh Al-Qur’an, eta pikeun tuduh jalan.
nya alhmadulillah pisan, kenging ni’mat ti Pangeran.
Eusi Al-Qur’an lenyepan, pituduh nu lempeng pisan,
tuduh jalan kaimanan, sangkan henteu sasab jalan.
Nu mawi sing ati-ati, tong nyeceleh ayat Suci,
bilih dibendon ku Gusti, di narakana abadi.
25. ULAH JALIR JANGJI (:2/40,41) – rhs, 3 Syawal 1421 H
Lamun urang gaduh jangji, ka sasama pada jalmi,
komo jangji ka Ilahi, kudu dicumponan pasti.
Mungguh pidawuh Pangeran, Al-Qur’an moal nyalahan,
moal papalimpang eusi, da puguh dawuh Nu Suci.
Kade ulah wani-wani, nukar-nukeur ayat suci,
mokaha nyanyahoanan, eta teh dilarang pisan.
Nukar-nukeur ayat suci, marukan teu matak rugi,
hayang untung leuleutikan, bakal dibendon Pangeran.
26. TUKANG TIPU (:2/42) – rhs, 3 Syawal 1421 H
Aya sawarehna jalmi, nu mokaha wani-wani,
maksudna mah embung rugi, hayang untung anu pasti.
Nyampur aduk sakarepna, nu halal jeung nu haramna,
hak batur ge digerejud, hawek tukang kakad-kukud.
Hak batur ulah digasab, kitu lampah eta sasab,
moal jamuga nya diri, cilaka anu geus pasti.
Kitu laku estu salah, lampah kitu kudu cegah,
hak batur ulah direbut, nu kitu teh goreng patut.
27. SOLAT TIHANGNA AGAMA (:2/43,44) – rhs, 3 Syawal 1421 H
Solat wajib anu lima, kade kudu dipiara,
eta tihangna agama, tandaning jelema takwa.
Mayar jakat ulah elat, sabab eta teh amanat,
tandana jelema to’at, ku Alloh bakal dirahmat.
Hayu geura sujud ruku, ka Alloh madep mituhu,
bareng jeung jalma nu iman, nu sumujud ka Pangeran.
Kapan maraca Al-Qur’an, naha henteu dilenyepan,
geura ku andika pikir, nu matak sing mindeng dzikir.
28. LOBA ALESAN (:2/45,46) – rhs, 3 Syawal 1421 H
Puguh mah kantenan pisan, sabar teh ku abot pisan,
sok mehmehan kawalahan, rek sabar teh sesah pisan.
Rek solat kaleked pisan, mindengna hoream pisan,
ku rupa-rupa alesan, padahal ngan jijieunan.
Padahal ku kasabaran, eta teh keur mere jalan,
keur ngungkulan pasualan, kasabaran teh nulungan,
Solat oge kitu sami, bakal nulungan ka jalmi,
kitu pidawuh Pangeran, solat jeung sabar lakonan.
Mangka husu hakul yakin, percaya lahir jeung batin,
yen urang di hiji wanci, bakal mulang ka Nu Suci,
29. KEDAH SUKURAN (:2/47,48) – rhs, 3 Syawal 1421 H
Ari mungguhing manusa, sok hilap kana asalna,
yen hirup di alam dunya, kapurba Maha Kawasa.
Henteu kendat kenging ni’mat, tur kenging kurnia rohmat,
punjul ti mahluk nu lian, tapi sok hilap sukuran.
Nu mawi kedah iatna, salira kedah diraksa,
diri pribadi dijaga, bisa pinanggih cilaka.
Napsi-napsi pada-pada, nanggung amal ibadahna,
moal aya nu nulungan, ngan ditanggel ku sorangan.
30. KISAH ANU BIHARI (:2/49,50) – rhs, 3 Syawal 1421 H
Mung Alloh anu nulungan, ka umatna anu iman,
urang omat ulah lali, kana kisah nu bihari.
Keur Israel ditulungan, ku Alloh ditangtayungan,
tina kejemna Fir’aon, anu ku Alloh dibendon.
Israel harita jangji, bakal takwa ka Ilahi,
tapi kalah jalir jangji, nyembah arca anak sapi.
Boa urang ge ayeuna, aludar tina subaya,
nyarembah kana berhala, mangeran ka harta banda.
Tapi lamun enggal sadar, yen kitu laku teh ingkar,
enggal neda pangampura, Alloh Maha Wijaksana.
31. ULAH NURUTAN JELEMA ANU DOLIM (:2/51,52) – rhs, 1 Syawal 1421 H
Nu dolim tong diturutan, baheula geus kaalaman,
umat jaman Nabi Musa, nyarembah arca berhala.
Padahal geus dielingan, ku Nabi Musa utusan,
dina Toret geus diserat, Alloh maparin amanat.
Urang ge jaman ayeuna, kade ulah kitu peta,
gawe ngumpul-ngumpul harta, harta dijieun berhala.
Mun rumaos nyorang lepat, atuh kedah gancang tobat,
da Alloh mah Maha Heman, ngahapunten kalepatan.
32. KITABULLOH TEH KISAH ANU NYATA (:2/53,54) – rhs, 3 Syawal 1421 H
Sadayana kitabulloh, eta teh wahyu ti Alloh,
tur sanes dongeng carita, nanging kisah anu nyata.
Kitabulloh kisah nyata, urang wajib percantenna,
sanes dongeng jijieunan, nanging firman ti Pangeran.
Sadaya pikeun pepeling, sangkan manusa areling,
ulah dolim k aniaya, bisi cilaka dirina.
Kudu buru-buru tobat, bisi kaburu sakarat,
Alloh bakal nampi tobat, asal tobatna tong elat.
33. ULAH SOK ASAL NYARITA (:2/55,56) – rhs, 3 Syawal 1421 H
Ayeuna ge seueur pisan, anu nyarita su’aban,
hayang ningali Pangeran, nu kitu teh sombong pisan.
Jelema nu sombong kitu, eta teh nu gede hulu,
geus kacontoan baheula, jaman umat Nabi Musa.
Ulah sok asal nyarita, rasa maneh geus utama,
padahal iman di doja, ku napsu tong kaperdaya.
Asal ngomong eta ingkar, bilih ku gelap dibentar,
upami Alloh teu heman, tangtu moal dihirupan.
34. ANU DOLIM TEH SAENYANA DIRINA PRIBADI (:2/57) – rhs, 3 Syawal 1421 H
Panas dinten tengah poe, meujeuhna pisan tangange,
panasna entak-entakan, sagara keusik umpalan.
Titingalan ririakan, hawa teh lir seuseuneuan,
panas teu aya tandingna, di tengah gurun Sahara.
Lajeng ku Alloh Nu Heman, mega ngalayang ngiuhan,
ka umatna Nabi Musa, iuh dipayungan mega.
Dilungsurkeun keur leueuteun, manna bilih halabhabeun,
dilungsurkeun oge salwa, daging puyuh keur tuangna.
Alloh kalintang asihna, ka umatna anu takwa,
nu dolim mah nya dirina, Alloh mah teu kaniaya.
35. BAITUL MAQDIS (:2/58,59) – rhs, 3 Syawal 1421 H
Baetul Maqdis tetela, tempat suci nu utama,
di Palestina pernahna, patilasan Nabi Musa.
Bani Isroil harita, keur alamna Nabi Musa,
lebet ka Baitul Maqdis, bari sumegruk narangis.
Lebetna ka lawang kori, sumegruk bari ngageuri,
neda pertobat ka Gusti, neda hampura haksami.
Alloh kalintang asihna, ka jalma hade lampahna,
bakal diwuwuh kurnia, Alloh kalintang welasna.
Ngan wungkul jalma cilaka, nu mengparkeun parentah-Na,
nu kitu fasik ngaranna, bakalna kenging tunggara.
36. MUJIZATNA NABI MUSA AS (:2/60) – rhs, 3 Syawal 1421 H
Menggahing kanggo Alloh mah, teu aya nu matak sesah,
sadayana oge gampil, teu aya barang mustahil.
Mujizatna Nabi Musa, iteuk anu dicepengna,
seug dianggo meupeuh batu, cur cor malancer nyinyusu.
Duawelas kokocoran, duawelas keur sungapan,
duawelas seler bangsa, geus puguh bageanana.
Kitu asihna Ilahi, nu maparinan rejeki,
nu matak kudu sukuran, ulah nyieun karuksakan.
37. ULAH SARAKAH (:2/61) – rhs, Syawal 1421 H
Nya kitu diri urang ge, mindeng tara sabar hate,
sarakah loba kahayang, itu hayang ieu hayang.
Saperti umatna Musa, padahal sarwa sadia,
tedaeun nu ti sawarga, aya salwa aya manna.
Hayoh hayang anu beda, dicipta diaya-aya,
pamenta kaleuleuwihi, teu nampi kana rejeki.
Ka jelema nu sarakah, kahayang sarwa awuntah,
ku Alloh teh dibenduan, da tara daek sukuran.
38. KEDAH IMAN KA ALLOH SWT (:2/62) – rhs, 3 Syawal 1421 H
Sakur jelema nu iman, anu iman ka Pangeran,
nu iman ka Gusti Alloh, dipirido Gusti Alloh.
Bade Yahudi Nasrani, kaom Shabi’in ge sami,
asal iman ka Ilahi, tangtos diganjar ku Gusti.
Sadaya jalma nu iman, moal waswas moal hamham,
tengtrem ayem tumaninah, hirupna pinuh berekah.
Ka sadaya umat muslim, boh Nasoro boh Shabiin,
asal leres-leres mu’min, Alloh mah Gofururrohim.
39. YA ALLOH MUGIA ABDI DIJAGI (:2/63,64) – rhs, 3 Syawal 1421 H
Mugi pangampura Gusti, lumungsur ka abdi-abdi,
bilih abdi jalir jangji, udar subaya pasini.
Nalika di alam Qadim, abdi kedal jangji yakin,
nyembah teh mung ka Ilahi, ka Alloh Robbul Izzati.
Mugia abdi dijagi, ulah jalir tina jangji,
abdi teh kalintang risi, hirup abdi sieun rugi.
Mun henteu diasih Gusti, hirup abdi tangtos rugi,
cilaka dunya aherat, pegat rahmat sareng ni’mat,
Ya Alloh Ilahi Robbi, neda pangjaring ti Gusti,
jisim abdi estu gimir, sieun hirup jadi kapir.
40. ANU DISUPATA KU ALLOH SWT (:2/65,66) – rhs, 3 Syawal 1421 H
Jaman alam Nabi Musa, umatna milampah dosa,
dinten Sabbat ibadahna, tapi dirempak umatna.
Poe Sabbat anu suci, nu dimulyakeun Yahudi,
umatna lain ibadah, kalah terus bae mijah.
Lajeng disupata Gusti, jadi kunyuk monyet pasti,
sabab tingkah laku kitu, kawas sato nu geus tangtu.
Kapan mungguh ari kunyuk, teu sopan teu ruak-riuk,
enggeus leungit kaerana, ngagugulukeun napsuna.
Tina ieu kajadian, muga jadi palajaran,
keur umat anu pandeuri, ulah nurutan Yahudi.
PERBAWANA DUNYA (:2/67,68,69,70) – rhs, 3 Syawal 1421 H
Perbawa haliah dunya, mindengna mah sok kacida,
marageuhan bebeneran, asa bener ceuk sorangan.
Dugi ka dawuh Ilahi, dirugal-rigel pribadi,
ngahaja ditarekahan, sangkan teu karurugian.
Nyieun rupaning alesan, ngahaja dipalikiran,
dawuh Alloh diakalan, sangkan jadi kauntungan.
Saperti urang Yahudi, awahing nyaah ku sapi,
api-api nu teu ngarti, kana dawuhan Ilahi.
Nu kitu munapek pasti, saperti urang Yahudi,
bakal dibendon ku Gusti, Alloh mah Maha Tingali.
42. LEUWIH TI CADAS TEUASNA (:2/71,72,73,74) – rhs, 3 Syawal 1421 H
Sadaya nu kajadian, nu nembrak nu dibunian,
sadaya ge kauninga, ku Allah Azza Wa Jalla.
Tapi mungguhing manusa, estuning hese kacida,
teuas lir batu hatena, leuwih ti cadas teuasna.
Mugi bae Anu Agung, Maha Asih sakalangkung,
hate nu teuas lir cadas, sina leyur mangka bangblas.
Tina cadas anu teuas, sing ngocor cai ngagenyas,
Alloh mah da Maha Welas, ka mahlukna mikawelas.
43. ULAH TUTURUTI (:2/75,76,77,78) – rhs, 3 Syawal 1421 H
Kade ulah tuturuti, bari urang tacan ngarti,
percaya ka saha boa, nu ngabuih cacarita.
Ayat pidawuh Pangeran, dirarobah ku sorangan,
bari manehna ge terang, yen laku kitu dilarang.
Matak kudu leukeun pisan, eusi Qur’an pek lenyepan,
ulah rek bodo balilu, ka batur ngan ula-ilu,
Ngan ngareungeu dongeng batur, teu diayak teu diukur,
ngan ukur dikira-kira, nu kitu matak cilaka.
44. ULAH NYARITAKEUN ANU URANG HENTEU TERANG (:2/79,80,81,82) – rhs, 3 Syawal 1421 H
Kungsi aya kajadian, akon-akon mokahaan,
ngarang tulisan sorangan, pajar teh kenging Pangeran.
Nu kitu kaleuleuwihi, ngaleuwihan dawuh Gusti,
tinangtu bakal balai, di narakana abadi.
Tong micatur nu can sidik, lamun urang tacan telik,
tong mastikeun nu can terang, nu kitu nyanyahoanan.
Diri ulah kalimpudan, ku dosa jeung kasalahan,
muga-muga mu’min iman, kenging ridoning Pangeran.
45. ULAH NYEMBAH BERHALA (:2/83) – rhs, 3 Syawal 1421 H
Omat-omat ulah salah, ka Alloh urang sumembah,
ulah nyembah ka berhala, eta dilarang kacida.
Ka sepuh kedah ngahormat, ngajenan hormat tilawat,
sopan santun sareh soleh, ka sasama teh darehdeh.
Nu yatim jeung nu pahatu, kudu ditulung dibantu,
ka jalma anu malarat, kudu heman kudu ha’at.
Nyarita jeung tatakrama, lemes budi hade basa,
hablum minanas teh penting, silaturahmi nu wening.
46. ADATNA JELEMA KAPIR (:2/84,85,86) – rhs, 3 Syawal 1421 H
Ari adat anu kapir, reujeung dulur silih usir,
jeung baraya mumusuhan, ku Pangeran dibenduan.
Komo jeung wani maehan, ka barayana sorangan,
nyieun hukum ceuk sorangan, eta teh dilarang pisan.
Kaasup nyanyahoanan, liwat wates kaleuwihan,
pajar teh geus ngaku iman, tapi ayat dipilihan.
Lamun hirupna geus nista, geus komo di aheratna,
disiksa langgeng kacida, abadi di narakana.
Bodona katotoloyoh, ngayun napsu tambah jojoh,
meuli dunya ku aherat, nu kitu meunang pangla’nat.
47. TAKABUR SIPAT ANU AWON (:2/87,88) – rhs, 4 Syawal 1421 H
Takabur teh sipat awon, ku Alloh bakal dibendon,
nu takabur sarta sombong, biasana gede bohong.
Padahal kabeh kabisa, sanes urang anu boga,
titipan ti Nu Kawasa, urang mah ngan ukur darma,
Upami kabisa urang, ku Mantenna sina ilang,
naon nu dipake sombong, teu pantes urang bedegong.
48. ULAH ARAL SUBAHA (:2/89,90,91) – rhs, 4 Syawal 1421 H
Sering pisan kajadian, lamun gaduh pamaksudan,
seug beda tina ciptaan, tumuwuh kahanjakalan.
Sering pisan kaalaman, kahayang beda buktina,
bororaah rek sukuran, malah mah aral subaha.
Sering pisan kabuktian, harepan jeung kanyataan,
patonggong-tonggong buktina, loba anu ngarasula.
Padahal boa engkena, sagala anu tumiba,
malah alus balukarna, da tangtu aya hikmahna.
49. IMAN KANA AL-QUR’AN (:2/91) – rhs, 4 Syawal 1421 H
Al-Qur’an teh kitabulloh, pidawuh ti Gusti Alloh,
pikeun mahlukna nu iman, iman takwa ka Pangeran.
Tapi lamun dielingan, andika kalah nembalan,
kana Qur’an moal iman, rek mageuhan cecekelan.
Kuma lamun nu baheula, loba kasalahanana,
naha tetep dipiara, atuh nya rugi ngaranna.
Cecekelan nu baheula, dipageuhan nu pohara,
padahal dawuh Pangeran, kudu iman kana Qur’an.
Al-Qur’an kitab pamungkas, ulah hamham ulah waswas,
ngalelempeng nu ti heula, kitabullah nu baheula
50. PANGARUH HARTA BANDA (:2/92,93) – rhs, 4 Syawal 1421 H
Ari pangaruhna harta, estu kacida bahlana,
lamun teu bisa makena, sarta teu nyaho watesna.
Kawas umat Nabi Musa, pangna nyarembah berhala,
sapi emas berhalana, sabab muhit kana dunya.
Kitu oge sabalikna, nu ngagugulukeun dunya,
sami jeung nyembah berhala, harta anu disembahna.
Atuh jadi jalma bodo, linglung ngadak-ngadak poho,
lir ibarat nyembah sato, ku harta banda kaolo,
WAKTU KEDAH DIANGGO IBADAH (:2/94,95,96) – rhs, 4 Syawal 1421 H
Seueur pisan nu nga’dua, hayang paranjang umurna,
Padahal mun henteu taqwa, panjang umur teh teu guna.
Panjang umur sadi siksa, lamun seug salah ngeusina,
Panjang umur teu mangpa’at, lamun henteu daek solat.
Panjang umur bari iman, eta kurnia pangeran,
Waktu dipake ibadah, umurna ge pinuh berekah.
Panjang umur eta bagja, lamun dibarengan takwa,
Hirup teh gede gunana, lamun seug bisa ngaturna.
52. AL-QUR’AN (:2/97,98,99,100,101) – rhs, 4 Syawal 1421 H
AL-Qur’an pidawuh Alloh, nu ngancik di Rosululloh,
dititiskeun malaikat, Jibril mancegkeun amanat.
Al-Qur’an eta bewara, sangkan manusa gumbira,
ayat-ayat eces tembres, tuduh hirup beres roes.
Tapi sawarehna jalma, kana Qur’an teu percaya,
api lain tur cangcaya, nu kitu jalma cilaka.
53. ULAH NGULIK ELMU SIHIR (:2/102,103) – rhs, 4 Syawal 1421 H
Dina jaman ahir-ahir, loba nu ngarulik sihir,
elmu teluh elmu tenung, dijugjug najan ka gunung.
Jaman Nabi Sulaeman, aya malekat duaan,
ngajarkeun tenung jeung sihir, Harut Marut ahli sihir.
Ngulik sihir rugi pisan, nimbulkeun kamudorotan,
dirina teh ditukeuran, kana harga hina pisan.
Elmu sihir teh ujian, pikeun nguji kaimanan,
naha pageuh iman takwa, ka Alloh Nu Maha Esa.
Loba jalma nu teu kuat, ku elmu sihir kabengbat,
cilaka dunya aherat, ku Alloh bakal dila’nat.
54. KUDU HADE BASA (:2/104,105) – rhs, 4 Syawal 1421 H
Kudu bisa hade basa, nerapkeun dina pernahna,
sabab lamun salah basa, balukarna teh pohara.
Basa teh gambaran rasa, rasa teh rasa manusa,
manusa teu bisa basa, sok mindeng manggih cilaka.
Jalma mah hade ku omong, goreng oge tina omong,
mun ngomong ulah sabongbrong, ulah sombong gede bohong.
55. MANUSA MAH KAWATESANAN (:2/106,107,108) – rhs, 4 Syawal 1421 H
Saeusining jagat raya, anu nyumput anu nyata,
di dunya di aheratna, sadaya ciptaana-Na.
Nyipta teu langkung Mantenna, ngamansuh kuma Mantenna,
ngawujudkeun sakersaNa, ngilangkeun ge sakersaNa.
Akal jalma kawatesan, nya kitu oge pikiran,
heureut paningalna jalma, kawatesan kanyahona.
Mungguh Iradah Pangeran, jembarna teh tan wangenan,
nu kanggungan karajaan, sagebarna bumi alam.
56. ULAH KAOLO (:2/109) – rhs, 4 Syawal 1421 H
Kade andika kabandang, tina Islam jadi nyimpang,
diolo dibibitaan, sangkan pecat kaimanan.
Lamun adika kaolo, atuh geus tetela bodo,
nu matak sing ati-ati, ngajaga diri pribadi.
Lamun urang lemah iman, gampang kaolo kagendam,
Leeh ku dibibitaan, padahal geus iman Islam,
Lamun kairut ku batur, iman Islam jadi luntur,
atuh hirup teh ngalantur, kaburu asup ka kubur.
57. PAGEUH JANGJI (:2/110) – rhs, 4 Syawal 1421 H
Kapan geus janggji na ati, geus paheut pageuh pasini,
seja bakti ka Ilahi, ka Alloh Nu Maha Suci,
Geus niat rek solat husu, ka Alloh sujud mituhu,
kade ulah lanca-lanci, ngalanggar jangji pasini.
Solat fardu eta kudu, solat sunah teh ibadah,
reujeung ulah poho jakat, eta teh gawe maslahat.
Sagala gawe pribadi, rek nu nembrak rek nu buni,
hasilna ge keur pribadi, tur ku Alloh katingali.
58. ULAH TAKABUR (:2/111,112) – rhs, 4 Syawal 1421 H
Kaasup jalma nu riya, ujub takabur kacida,
wani nyebutkeun dirina, nu bakal asup sawarga.
Sabab anu ka sawarga, ngan jalma nu iman takwa,
migawe amal ibadah, ka Gusti Alloh sumerah,
Panceg iman henteu hamham, pengkuh pageuh iman Islam,
ari perkawis sawarga, eta teu langkung Mantenna.
59. ULAH ASA PANGBENERNA (:2/113) – rhs, 4 Syawal 1421 H
Ku urang oge kasaksi, Yahudi sareng Nasrani,
pareheng parebut catur, bener aing henteu batur,
Silih unggulkeun kitabna, silih hina agamana,
pada reueus ku dirina, asa anu panghebatna.
Padahal mung Nu Kawasa, Hakim Nu Maha Uninga,
nu bakal mutus perkara, nu dijieun parasea.
Mending oge runtut akur, akur jeung batur salembur,
tibatan ibur jeung guyur, matak pecoh reujeung dulur.
60. ALESAN JIJIEUNAN (:2/114) – rhs, 4 Syawal 1421 H
Boa tereh ahir jaman, pedah jaman pangwangunan,
loba nu nyieun alesan, alesan kamalinaan.
Aya masjid dibongkaran, pedah cenah ngahalangan,
henteu luyu jeung rancangan, pasalia jeung aturan.
Sanggeus masjid jadi rata, ngawangunna leuwih lila,
mulan-malen karek nyata, teu merenah kitu peta.
Hatena mah gegebegan, teu kendat ngan rerenjagan,
terus nyarieun alesan, nutupan kateutengreman.
NURUL HIKMAH (:2/115) – rhs, 4 Syawal 1421 H
Sapanjang nyanghareup ngulon, ngetan deui ngetan deui,
sapanjang nyanghareup ngidul, ngaler deui ngaler deui,
Madhab opat sagemblengna, jagat raya sagebarna,
kagungan Alloh Ta’ala, kalimpudan iradah-Na.
Rahmat kurnia Mantenna, ngalingkupan jagat raya,
jembar teu aya watesna, Alloh Nu Maha Uninga.
Sabudeurna puter jagat, estu kalampud kalampat,
kacebor ku rahmat ni’mat, ti Alloh Nu Maha Ha’at.
62. BASA GEUS BEAKEUN KECAP (:2/116,117) – rhs, 4 Syawal 1421 H
Basa beakeun kecapna, kecap beakeun hartina,
harti beakeun rasana, rasa beakeun imanna.
Keur narjamahkeun imanna, bari geus suda rasana,
rasa geus taya hartina, harti kecapna geus musna.
Ahirna asal nyarita, ku basa nu teu biasa,
ngukur Dzat Maha Kawasa, ku basa keur ka manusa.
Dzat Nu Agung mah teu ruhun, cekap dawuh
Kun Faya Kun,
sadaya estu kasuhun, teu langkung dawuh Nu Agung.
63. JELEMA ANU ADIGUNG (:2/118) – rhs, 4 Syawal 1421 H
Sakapeung aya nu mikir, cenah pamikir mutahir,
ngomongna nyanyahoan, nganaha-naha Pangeran,
Naha teu lungsur muji’zat, sapa’at sareng karomat,
naha teu ngadawuh langsung, jalma kitu teh adigung.
Baheula oge geus aya, ngomongna kitu sarua,
nu kitu sombong kacida, asa heueuh pangpinterna.
Mikir kitu eta musrik, keur kapir teh tambah syirik,
marukan lempeng mikirna, padahal eces sasabna.
64. NURUL HIKMAH (:2/119) – rhs, 4 Syawal 1421 H
Muhammad putra Abdulloh, eces jelas Rosululloh,
ari wawakil sanesna, eta teh pan urang tea.
Jadi urang sadayana, wajib ngawawarkeun warta,
warta gumbira utama, pikeun ka umat manusa.
Pancen urang sadayana, ngajak eling ka sasama,
ngeunaan ahli naraka, napsi-napsi pada-pada.
65. ULAH KABENGBAT (:2/120) – rhs, 4 Syawal 1421 H
Omat kudu taki-taki, ulah rek kabengbat ati,
ku nu ngajak pindah iman, ku rupa-rupa alesan.
Urang sing boga kawani, pikeun nolak panceg ati,
ka nu ngarolo ngajakan, ngajak-ngajak pindah iman.
Pek kedalkeun pangka panceg, iman ka Alloh geus panteg,
kaimanan mangka panceg, ulah waswas rundag-randeg.
Nu pundah-pinah ageman, komo mun geus ngagem Islam,
eta tanda ipis iman, Alloh moal nangtayungan.
66. NGADERES AL-QUR’AN (:2/121,122) – rhs, 4 Syawal 1421 H
Ti wengi nu sepi jempling, aya gerendeng nu wening,
horeng nuju ngaos Qur’an, dideresna lalaunan.
Waktu ngagayuh ka subuh, ngaderes Qur’an teu rusuh,
sorana halimpu pisan, ayat suci dlenyepan.
Nalika bade manceran, aya anu ngaos Qur’an,
ngagerendeng lalaunan, Al-Qur’an ditapakuran.
Dur lohor gerendeng deui, nu maos Al-Qur’an suci,
dawuhan Ilahi Robbi, teu kalangkung ungal wanci.
Surya condong ka beh kulon, nu ngaos sorana halon,
asar ahir tereh lingsir, ngaos Qur’an tengtrem pikir.
Magrib nu ngalingkup cunduk, anu ngaos brek sumujud,
kedal lisan maos Qur’an, ka Gusti Alloh unjukkan.
Rongheap geus mangsa Isa, ngaderes sabisa-bisa,
ngaos Qur’an husu pisan, pidawuhNa dilenyepan.
Kiamullail brek sumujud, sumegruk bari tahajud,
ka Alloh sumerah diri, mugia tobat ditampi.
67. ULAH SARAKAH (:2/123) – rhs, 4 Syawal 1421 H
Kenging hirup hese cape, dug tinetek unggal poe,
kukumpul dunya barana, harta banda salobana.
Dipilampah kabeh cara, dapon laksana maksudna,
sarakah taya eureunna, asa rek lana di dunya.
Tambah mabok ku jabatan, ngeukeuweuk kakawasaan,
hayang jadi pangunggulna, marukan lana di dunya.
Leuheung mun inget ahirna, mieling ka aheratna,
yen ditimbang sagalana, boh dosa boh pahalana.
68. NABI IBRAHIM IMAM SADUNYA (:2/124) – rhs, 4 Syawal 1421 H
Nyonto ka Nabi Ibrahim, mantenna muslim nu mu’min,
sadaya parentah Gusti, ditumutkeun panceg ati.
Sadaya parentah Alloh, ditumutkeun insya-Alloh,
teu aya anu dipungpang, henteu hamham teu hariwang.
Cocobi ti Maha Suci, ditampi ku sabar ati,
sadaya rupi ujian, ku Ibrahim dipayunan,
Nu mawi ku Gusti Alloh, Ibrahim teh Rosulloh,
kalintang dipiasih-Na, janten imamna manusa.
Muga urang sadayana, nyonto ka Ibrahim mulya,
dina mayunan cocoba, tetep sadrah panceg takwa.
69. BAITULLOH (:2/125) – rhs, 4 Syawal 1421 H
Tempat suci Baitullloh, pikeun sumujud ka Alloh,
Ka’bah Mekah Mukarommah, puseur anu aribadah,
Titilar Nabi Ibrahim, nabi kongas mu’min muslim,
dianggo keur tempat solat, ka Alloh sumembah to’at.
Baheula di lebet Ka’bah, seueur berhala disembah,
Ibrahim sareng Ismail, ngabasmi arca nu batil.
Baitulloh pikeun towaf, atanapi keur itikaf,
Baitullloh kedah Suci, tempat madep ka Ilahi,
Baitulloh dina dada, sami kedah dijaraga,
Qolbu keur itikaf ruhi, kedah dipiara suci.
70. KUDU NGADU’A (:2/126) – rhs, 4 Syawal 1421 H
Mangkahade ulah hilap, upami nuju iti’kaf,
atawa nuju ngadu’a, ulah pegat nya neneda,
Kahade ulah rek hilap, ngadu’a teh henteu cekap,
ukur keur sasoranganeun, bangsa oge pek dungakeun.
Dicontokeun ku Ibrahim, mundut ka Robbul Alamin,
Mekah sareng pangeusina, ma’mur mu’min padumukna.
71. KUDU SABAR (:2/127) – rhs, 4 Syawal 1421 H
Upama gaduh kahayang, ulah osok rurusuhan,
kudu bari sabar diri, kudu tartib ati-ati.
Contona ngadegkeun Ka’bah, ku Ibrahim di baladah,
ngentepkeun batu teh nungtut, ku leukeun mah nya ngawujud.
Mun keur migawe garapan, kudu sabar dileukeunan,
bari muntang ka Ilahi, gawe teh jadi pangbakti.
72. MUJI KA ALLOH SWT (:2/128) – rhs, 4 Syawal 1421 H
Sanaos Ibrahim nabi, henteu pegat muja-muji,
neneda ka Maha Suci, miharep asihing Gusti.
Atuh diri urang oge, sami kedah kitu oge,
boh keur diuk boh keur sare, ngadua isuk jeung sore.
Upami aya kabingung, pok unjukkeun ka Nu Agung,
nunuhun kenging papayung, ka Alloh neda pitulung.
Upami kenging kasusah, ulah aral bari luh-lah,
unjukkeun ka Maha Agung, Mantenna tinangtos nulung.
73. NGAMUTOLAAH AL-QUR’AN (:2/129) – rhs, 4 Syawal 1421 H
Nabi urang sadayana, Nabi Muhamad nu mulya,
tos mulih ka rohmatullloh, di pendemna di Raudoh.
Nya Nabi Muhammad pisan, anu ngeceskeun Al-Qur’an,
pituduh ka unggal insan, dumugi ka ahir jaman.
Qur’an sareng sunah Nabi, eta panuyun sajati,
pigeusaneun unggal jalmi, muru hirup anu suci.
Sanaos nabi geus pupus, ngulik Qur’an kedah terus,
aya Qur’an jeung Sunahna, leukeun ngamutola’ahna.
74. NU MULYA NABI IBRAHIM (:2/130,131) – rhs, 4 Syawal 1421 H
Nabi Ibrahim kapungkur, jadi karuhun luluhur,
anu diagemna Islam, dumugi ka ahir jaman.
Jadi imamna di dunya, jadi sungapan agama,
kadeudeuh Alloh Ta’ala, awahing ku iman takwa.
Kedal ucap pangakuan, Mung Alloh Nu Murbeng Alam,
sumembah mung ka Mantenna, iman ka Alloh Ta’ala.
75. AGAMA ISLAM (:2/132,133,134) – rhs, 4 Syawal 1421 H
Kacida pisan bagjana, upamana hirup di dunya,
Islam anu diagemna, agama rido Mantenna.
Kacida pisan rugina, mun maot can iman takwa,
matak enggal-enggal takwa, bisi kaburu palastra.
Nabi Ibrahim nu muslim, amanat ka urang yakin,
yeuh anak incu Ibrahim, tong maot mun acan muslim.
Nabi Yaqub oge sami, amanat ka nu pandeuri,
sumembah teh mung ka Alloh, tur to’at ka Rosululloh.
Eta amanat mantenna, keur ka urang sarerea,
da urang turunanana, tanggung jawab pribadina.
76. ULAH NGABEDA-BEDA UTUSAN ALLOH SWT (:2/135,136) – rhs, 4 Syawal 1421 H
Kahade dulur baraya, ulah rek ngabeda-beda,
ka para utusan Alloh, sadaya ge rosul Alloh.
Nu beda ukur alamna, jeung beda-beda umatna,
pada nyandak kalamulloh, pada nyandak kitabulloh.
Unggal rosul unggal nabi, pada kenging pancen suci,
saluyu sareng jamanna, pikeun nulungan umatna.
Ari mungguh pikeun urang, nu gelar alam kiwari,
Muhammad panutan urang, utusan Ilahi Robbi.
Sadaya iman ka Alloh, percanten ka Rosululloh,
tuduh jalan tina Qur’an, nu diagem Iman Islam.
77. ALAM DUNYA NU ENDAH (:2/137,138,139) – rhs, 4 Syawal 1421 H
Ciptaan Alloh Ta’ala, kalintang pisan endahna,
endah teu aya tandingna, tan wilangan pulas warna,
Dicelup ku kanyaahna, dipulas ku kaasihna,
sadayana ngandung ma’na, kaagungan Nu Kawasa.
Sabudeurna bumi langit, estu asri endah wingit,
ti siang atra kasawang, ti wengi baranang bentang.
Tutuwuhan kekembangan, warna-warna endah pisan,
kumelendang sasatoan, rupi-rupi lengkep pisan.
Upami urang nengetan, diciptana kaendahan,
lajengna teh dilenyepan, bakal tambih kaimanan.
Alam dunya ngampar lega, dicipta pikeun manusa,
urang teh kedah sukuran, nampi kaheman Pangeran.
Tadabur alam teh penting, bade beurang bade peuting,
Sangkan urang jadi eling, pikir urang dzikir nyaring.
Kanggo naon pacogregan, kanggo naon pasendatan,
marebutkeun bebenran, mending ge urang sukuran.
78. TANGGUNGJAWAB MASING-MASING (:2/140,141) – rhs, 4 Syawal 1421 H, 17.30
Ahirna mungguh manusa, tanggungjawab ka dirina,
masing-masing pada-pada, naranggel amal gawena.
Ngan ukur silih elingan, ngan ukur silih ingetan,
muga-muga susuganan, daraek tarakwa iman.
Kumaha bagjaning diri, jeung kumaha ceuk pribadi,
da moal robah nasibna, mun teu robah pribadina.
Mugia Alloh Ta’ala, maparinkeun hidayah-Na,
ka urang ka sarerea, sangkan pageuh iman takwa.
Mugi paparin pituduh, sangkan hirup tong kalebuh,
di dunya kenging nugraha, di aherat ka sawarga.
Ya Alloh Pangeran abdi, pancegkeun iman sim abdi,
teguhkeun ibadah abdi, hirup maot kersa Gusti.
Mugi mu’minin mu’minat, sadayana kenging ni’mat,
ginulur kurnia rahmat, di dunya sareng aherat.
Ya Alloh Malikul Alam, mugi panceg iman Islam,
mugia amal ditampi, tawis pangbakti sim abdi.


c: text/html

text:
Scuderia Ferrari
Scuderia Ferrari mangrupa salah sahiji tim anu berlaga di ajang balap jet darat Formula 1. Tim ieu kawitna ti Italia, markasna di kota Maranello. Tim anu berlogo kuda jingkrak ieu mangrupa hiji-hijina tim anu berlaga di ajang balap F1 sejak musim 1950, ti mimiti Grand Prix Monako. Tim Ferrari mangrupa anak perusahaan ti grup raksasa Italia, FIAT, anu ngagaduhan ogé klub sepakbola Juventus F.C., pabrik sapeda motor Ducati, sareng pabrik mobil Maserati.
Sampai ka kiwari, tim Ferrari atos ngoleksi 16 gelar juara dunia konstruktor, sareng 15 gelar juara dunia pembalap. Kamenangan balapan pertama Ferrari dicetak ku pembalap Jose Frolian Gonzalez di Grand Prix Inggris taun 1951. Pembalap paling terkenal ti tim Ferrari nyaéta Michael Schumacher, anu nyumbangkeun lima gelar jawara dunya ti taun 2000 sampai 2004. Salian ti Schumi, tim ieu ogé pernah diperkuat sababaraha hiji legenda Formula 1 anu sanes, sapertos Alain Prost, Nigel Mansell, Niki Lauda, sareng Gilles Villeneuve. Bos tim Ferrari namina Luca di Montezemolo. Pembalap Ferrari ayeuna dieusian ku Felipe Massa sareng Kimi Raikkonen. Ti mimiti musim 2010, jawara dunya dua kali Fernando Alonso bakal ngagentoskeun posisi Kimi di tim Ferrari.

robotstxt: allowed

filter: keep


text:
- WANGSIT TI NU MINDENG DITAREANGANKatampi ku Nu Katitipan di Situs Astana Gede - Kawali, 18 September 1990
9 Oct 2001 - 5:15 am
- Kula nu pada nareangan. Enya kula nu tandes menta ka Sang Rumuhun supaya Sunda hiji waktu bisa NENGTREMKEUN DUNYA.
- Ari ayeuna kieu kanyataanana, lain salah BATARA da tara cidra, ngan bae arandika kudu bakorban, nerang-nerangkeun SUNDA - SILIWANGI jeung PAJAJARAN. Marukan eta ngaran-ngaran teh henteu ngandung maunat? Marukan teu boga kakuatan eta teh?
- Teruskeun: Nu saurang ngocomang bae terus, sabab balarea ceulina sina ngareungeu, nu saurang terus bae ngabelel-belelkeun panon somahan, sabab keur ripuh dipeungpeukan ku sagala rupa nu matak henteu kapahayu. Nu saurang terus ngupah-ngapeh utun - inji, sabab kudu dibebenjokeun sangkan nyaho ka nu ENYA. Nu saurang ngurus miara sato-walungan-tegal, sabab eta oge perhiasan Sunda. Nu saurang teu eureun-eureun memener tingkah laku jeung paneuteup. Eta teh kudu saimbang – saraga- sanyawa, sabab ari wawaen teh GAPITAN tea.
- Ari samangsa-mangsa aya hahalang, tangtu bae, kapan ayeuna geus nembrak.
- SUNDA JA SABDA WAWANGI, tegesna SUNDA TEH SING ALUS NGARAN.
- Kanyataan nu peurih ayeuna eta jadi ciri ganti wanci. Tapi kudu karuat akar dirina, maksudna ulah baranggawe bari teu make titincakan, kudu apal liliwatan jaman. Terus bae terus nyieun tapak nyieun lacak.
- Muga karuat hate. Muga pigawe nu nyata nu aya dina Sanghiyang Lingga Wastu, eta amanat Prabu Diwastu.
- Kula marengan ka sugri anu rancage hate, rancingas rasa, nu beresih sanubarina.
- Kula marengan unggal waktu. Sarta arandika diawur rahayu ku para luluhur-karuhun.
- Ari perkara nu ayeuna, eta ageman masing-masing, prak susud sanggihaning tuhu.
- Ka sarerea nu aya di Dangiang Sunda pek lenyepan DASAPASANTA jeung PARIGEUING terus cekel jiwana SUNDA. Pek eceskeun! Muga percaya ka ENYANA.
- Ka sarerea tulis dina pikiran: "SUNDA"! (ku aksara Sunda Buhun).
*** (Nu katitipan: Muga teu kaselapan ku jijieunan)
- Kula nu pada nareangan. Enya kula nu tandes menta ka Sang Rumuhun supaya Sunda hiji waktu bisa NENGTREMKEUN DUNYA.


text:
Kang Ibing
Duka timana alesanna si kabayan meunang tugas ngawas ujian barudak SMP.. singketna carita nalika keur ujian matematika di ruangan anu simpe jempling teu kadenge sora jangkrik-jangkrik acan…. na ari peledek teh bau hitut… bau anu bener-bener bau…. atuh para siswa teh jadi rame pada nutup irungna masing-masing…. ngan si kabayan nu teu nutup irung teh da rumasa meureun…. supaya ulah kapanggih si kabayan akhirna nyarita bari jiga anu rada nyentak…”siapa ieu teh yang teu sopan …hitut di dalem ruangan ujian…”
para siswa pada saling tuduhkeun ka babaturanna bari heureuy…. akhirna si kabayan nyarita kieu “..ehem… adek-adek… bapa apal siapah diantara aranjeun yang hitut…. dan bapa akan kasih tau jawaban soal ujian jika aya anu ngaku hitut….”
na atuh ari cung teh kabeh pada ngaku hitut…abdi pa….abdi pa…saya pa…


text:
Hiji waktu aya supir ditugaskeun nganteurkeun sababaraha urang jelema gelo ka hiji rumah sakit jiwa
Kacaritakeun di jalan anu sepi ban mobilteh bitu, tuluy si supir ngaganti ku ban serep, apes… keur arek ngabaudan ban, eta baud ngagorolong 3 siki kana solokan nu aya di sisi jalan, manehna bingung… mun maksakeun teu dibaudan bisi ngarempeyek, tulus lurak lirik sugan aya bengkel tapi weleh teu manggih, manehna mikir tapi angger kalahka stress, atuhh penumpang nu jelema gelo tea oge kareseleun.. tuluy nanya ka supir
Nu Gelo: Pir kunaon euy lila-lila teuing, mobilteh teu maju-maju!
Supir: Haduh rieut puguh aing teh baud 3 siki ngagolong ka solokan..
Nu Gelo: Cik atuh pir.. alaan heula tiap ban 1 baud heula.. ngke mun manggih bengkel kakara meuli…
Supir na jero hate: bener oge ceuk nu gelo teh.. bari masangkeun baud manehna nanya kanu gelo
Supir : Urang mah teu ngarti ? naha maraneh palinter tapi naha rek dibawa ka rumah sakit jiwa?
Nu Gelo : euuhhh pir!! helloowww !! aingmah ngan gelo wungkul tapi teu belet jiga maneh !!!
Supir gogodeg…..
Filed under: Cerita Bodor |


text:
Senang Pongal Gambar 2017 : Pongal kahayang, Tanda petik SMS - Status Whatsapp, Facebook. Dina Auspicious Festival Bingah Makar Sankranti 2017, unggal Jalma seru babagi anu pangalusna wishes Pongal 2017, Gambar Pongal kalawan Tanda kutip pikeun nyebutkeun jeung Kulawarga na Friends. Anjeun tiasa Bagikeun sagala Best & TOP Pongal, Bhogi, Kanuma Festival. Di dieu urang téh Nyadiakeun Pongal luhur 2017 SMS, seratan & Status Pongal Whatsapp pikeun Facebook dina Telugu, Tamil, Malayalam, Kannada, Marathi, Hindi Basa. Sateuacanna Lilis Anjeun senang Ponga / Makara Sankranthi 2017 ka sadaya.
senang Pongal 2017 gambar, kahayang, Tanda petik SMS - Status Whatsapp, Facebook DP Cover pics
Makara Sankranthi Sajarah: Makar Sankranti mangrupakeun festival Hindu sohor di ampir kabéh bagéan India jeung Nepal dina myriad bentuk budaya. Ieu festival panen. Makar Sankranti nandaan transisi tina Sun kana tanda zodiak of Makara rashi (Capricorn) on jalur celestial na. poé ieu ogé dipercaya ditandaan datangna cinyusu di India jeung mangrupakeun acara tradisional. Makara Sankranthi mangrupakeun acara surya nyieun salah sahiji festival India sababaraha nu digolongkeun dina tanggal sarua dina kalénder Gregorian unggal taun : 14 Januari, 2017 kalawan sababaraha iwal nalika festival kasebut sohor on 13 atawa 15 Januari.
senang Pongal 2017 gambar HD, wallpaper, poto, Pics - GIF animasi:
Di dieu Kami Jokowi di Best Makar Sankranthi / Pongal / Bhogi / Knum 2017 gambar, wallpaper & Poto babagi kalawan anggota kulawarga sarta Kulawarga dina Akun of Festival. Pariksa Sapi jeung Gambar Rangoli Sankranthi di Telugu Matéri jeung Thailand Pongal 2017 gambar kolam basajan kalawan sms pangalusna, salam handap.
Januari 13 - Bhogi
14 Januari - Makar Sankranti / Pongal
15 Januari - Kanuma
Di handap ieu mangrupakeun 3 Ari penting dina festival celebrating sarta ogé dibéré Libur Public ku AP, tamilnadu, Karnataka, Telangana ka sakola jeung akademi, Kantor keur saminggu. The tastier sorangan ku Nambahan sababaraha Pongal Gambar leuwih Bingah ka babaturan na Pecinta, baraya, closures.
senang Bhogi 2017: Status whatsapp, Facebook Propil Pics
Senang Makar Sankranthi Gambar 2017 - SMS, seratan, wallpaper
senang Kanuma 2017 seratan, wallpaper, poto
Kanuma Festival bakal celebrates dituturkeun ku Sankranthi on 15 Januari, 2017. Na hiji festival désa jeung dulur ngalayang kites dina poé éta sarta sholat Pooja mun sapi jeung munding. Casting Seuneu kalayan Bellam na jsb. festival hébat taun kalurahan di andhra na telangana, nagara tamilnadu.
Senang Makara Sankranthi Lagu, Pongal Sajak bakal sings Ku womens dina peuting di imah. Lakshmi Pooja bakal Al Qur.
senang Pongal 2017 tanda petik, kahayang, salam, Status whatsapp
Pongal mangrupakeun festival sohor di Tamil Nadu leuwih sakabeh kaayaan. festival ieu lasts pikeun opat poé panjang tur unggal poé dijieun husus ku rupa-rupa padika jeung tradisi.
Kuring miharep anjeun sugema maca artikel ieu. guys oke, Hayu urang ngamimitian!
"Wishing yen festival ieu brings alus tuah na kamakmuran sarta hoping yén éta téh joyous, tur ngeusi poé anjeun payun sareng kabagjaan.
Boga Pongal alus pisan. "
Ngagungkeun pesona tina festival
Teu ngan dina poe
Tapi ogé saméméh eta malah dimimitian.
Hayu perayaan éta ngamimitian awal jeung ahir telat
Pikeun hiji hajatan mimiti
Di dieu Kuring keur wishing anjeun ti haté abdi
Sateuacanna Bingah Pongal!
Senang Sankranti Maksadna:
S: SANTHOSHAM
A: kaayaan guligah
N: nomaden
K: bea cukai
Urang Sunda: aturan
A: Sakur
N: bangor
T: TASTER
abdi: INTELLENGENCES
wishes Pongal 2017 dina basa Tamil :
Dear Murugan Naa,
Keukeuh nu hiji pisan Bingah Pongal
béas pot mun Sun Alloh
Sugarcane ka Sapi jeung sapi
béas amis mun Anjeun tur Me
susu alus mun Friends sarta kulawarga
Lohri Sajak Lagu dina Tamil
Tan kadek masti
Manusa umang kuring.
Dekar Sabko Apnapan
Gud kadek Jaise Meethapan.
Hokar saath hum udayen patang
Atawa Bhar Le Aakash Me Apne rang.
Senang Makar Sankranti
Meethe gur kadek Mil gaye Til,
Udi Patang Aur Khil Gaye dil,
Unggal moment kabagjaan jeung perdamaian unggal poé,
Anjeun dibawa kabeh Makar Sankranti.
Hayang Anjeun Bingah Makar Sankranti 2017
Senang Makara Sankranti 2017 Seratan di Telugu :
anjeunna panonpoé naék kalawan harepan anyar
Kites ngapung kalawan pepelakan vigor
Nu siap dipanen
Kabéh denoting harepan,
Joy jeung kaayaanana.
Senang Makar Sankranti 2017
Senang Pongal wishes & Tanda kutip SMS:
Bajare ki roti,
nimbu Ka achar,
suraj ki Interfax,
Chand Ki Chandani
Sarta leuwih cinta.
Har Jeevan Ho Khushal
Mubarak HO AAPKO
"The festival of Sankranti".


text:
Hasil Pencarian
Hasil pencarian untuk kata kunci mulangkeun (4)
- Kampung Kuta Pantrang Nanggap Wayang
9 Jan 2003 - 10:19 pm
Dina raraga nyoreang alam katukang, mulangkeun panineungan kaayaan dayeuh Bandung antawis taun 1950-an dugi ka taun '60-an nu tangtos kaayaan harita kalintang tebih pisan bentenna sareng Bandung ayeuna. Dina seratan ieu dicobi dipedar seratan saderek Us Tiarsa R nu sadidintenna mancen tugas salaku redaksi "Pikiran Rakyat Grup" hususna di mingguan "Galura" Bandung nu urang moal bireuk deui, dicutat tina buku "Basa Bandung Halimunan" nu diterbitkeun ku Penerbit Yayasan Galura.
- Kawih Sunda I
21 May 2002 - 1:05 am
Kanggo nyaosan anu mikapalay supados lagu-lagu/kawih Sunda diwuwuhan deui, ieu kahaturkeun. Kapayunna bade dirempegan ku lagu-lagu panambih Tembang Sunda/Cianjuran. Aya oge anu mundut supados dimuat lagu poko Tembang Sunda/Cianjuran. Insya-Alloh hiji waktos mah tiasa kasubadanan.
Sumangga wilujeng ngahariring, mulangkeun panineungan, ngawawaas anjeun di pangumbaraan.
- Dongeng Sasakala: LELE PAMATILAN
11 Feb 2002 - 2:28 am
Jaman baheula mah lauk nu pangranggetengna teh mujaer, eukeur mah awakna gede, turug-turug boga pakarang, gerakanana rancingeus. Dina tonggongna aya nu rangseb tur boga pamatil. Tong boro bangsa lauk keneh, dalah jelema oge ngarasa sieun ari dipatil mah.
- 100 BABASAN JEUNG PARIBASA SUNDAKu: Drs. Tatang Sumarsono
11 Feb 2002 - 2:21 am
Babasan jeung Paribasa Sunda mangrupa bagian tina kahirupan tur milu ngajembaran Basa Sunda sarta miboga kalungguhan anu penting pikeun panyaturna. Tacan kapaluruh sacara pasti, komo mun tepi kabilangan taunna, ti mimiti iraha gelarna eta rupa-rupa babasan jeung paribasa teh; ngan wae gede kamungkinan henteu sawaktu. Dina harti, mungkin aya anu gelarna geus heubeul pisan jeung deuih anu diduga rada beh dieu. Anu dipake ukuran heubeul jeung anyar teh diantarana ungkara kecap atawa frasa, adegan kalimah, atawa eusi anu dikandungna.


text:
Hasil Pencarian
Hasil pencarian untuk kata kunci sinom (3)
- TATA-TITI DUDUGA PRAYOGA PANYANGREUD KARAHAYUAN KULAWARGAKu: Drs. R.H. Hidayat Suryalaga
13 Jun 2002 - 6:30 am
Urang Sunda tangtos mikawanoh paribasa anu unina: tata-titi duduga prayoga, anu ieu sadayana kawengku ku tatakrama atanapi etika. Dina kahirupan sadidinten etika teh ngurung tilu widang, nyaeta etika religi/agama, etika filsafat sareng etika sosial. Unggal kulawarga kedah narekahan sangkan anggota kulawargana henteu mengpar tina etika anu tilu widang ieu.
- Pupuh
29 May 2002 - 1:57 am
Ieu Aya papatah lenyepaneun urang sadaya, aya dina wangun pupuh iasanna kasepuhan urang sadaya R.A.A. Soeria Danoeningrat. Tapi kade ah, lamun urang:
Loehoer pangkat dipake basilat
Gede kawasa dipake merkosa,
Soegih beunghar dipake teu wadjar.
- Tujuh Welas PupuhRumpaka: Drs.R.H. Hidayat Suryalaga
22 Aug 2001 - 12:00 am
Kanggo nyusun rumpaka pupuh, kedah ditarekahan supados luyu sareng jiwa pupuh anu jumlahna aya tujuh welas.
Pupuh Kinanti, Sinom, Asmarandana jeung Dangdanggula ilahar disebut Pupuh Ageung. Naon wae anu sanesna? Mangga aos anu langkung lengkepna.


text:
Iris P-40 Warhawk - Nu percobaan FSX & P3D
Ukuran 72.2 MB
Undeuran 6 197
Dijieun 03-08-2012 06: 31: 54
Robah 15-10-2012 23: 06: 34
ngidinan freeware
pangarang: Iris hiber simulasi software http://www.irissimulations.com.au
download Pikeun FSX-SP2 & FSX-uap & P3D v1. * V2 v3 v4 diuji DirectX10 cocog + + 3D Virtual kabina
Sanggeus release suksés tina "Aces of Pasamakmuran" paket keur FSX featuring nu Curtiss P-40E Kittyhawk, Iris megatkeun pikeun laksana imajinasi maranéhanana sarta méré produk anyar featuring dua variasi anyar P-40 Warhawk, nu P-40T jeung P-40X.
Nu P-40T nyaeta jok kembar, varian engine kembar tina airframe P-40. Whilst AS teu percobaan kalayan konsép engine kembar tina P-40C salila asa arang, ieu plagued jeung isu stabilitas goréng kungsi indit kana produksi.
Nu P-40X nyaeta jok single P-40E jeung jangjang clipped jeung kolecer kontra-puteran dina sistim engine Merlin.
Fitur :
Nu P-40X dina video
Nu P-40T nyaeta jok kembar, varian engine kembar tina airframe P-40. Whilst AS teu percobaan kalayan konsép engine kembar tina P-40C salila asa arang, ieu plagued jeung isu stabilitas goréng kungsi indit kana produksi.
Nu P-40X nyaeta jok single P-40E jeung jangjang clipped jeung kolecer kontra-puteran dina sistim engine Merlin.
Fitur :
- Masters 2048x2048 piksel bitmap ukurana ka 1024x1024 piksel pikeun kabéh paintschemes nyadiakeun bumpmaps super seukeut jeung visuals endah pisan di sakuliah ALL kartu grafik sanggup ngajalankeun FSX!
- A soundset luhung ti Iris AudioworX jeung 360 gelar sora panning ngaropéa husus pikeun FSX.
- A rupa-rupa paintschemes luhung nyieun pamakéan téknik seni pangalusna sadia ngamungkinkeun pikeun weathering luhung jeung kajelasan visual.
- A paintkit kualitas luhur featuring sadaya lapisan weathering ngamungkinkeun pamaké kustomisasi pinuh ku repaints sadaya dina kualitas piksel 2048x2048 glorious!
- A model hiber luhung ti Jade Island hiber Test Center.
- Hiji di jero pilot Buku Panduan sareng sadaya inpo Anjeun kudu nyaho ka beroperasi sistem Iris P-40 Warhawk jeung pesawat lengkep jeung instrumentation ngarecahna, checklists jeung leuwih.
Nu P-40X dina video
Iris P-40 Warhawk - Nu percobaan FSX & P3D download


text:
Pangajaran 1
MACA (Maca Munggaran)
Baca galantangkeun, sing merenah lentongna!
NGARIKSA LINGKUNGAN
Kiwari urang sok mindeng ngadéngé berita boh tina koran boh tina televisi, yén rahayat di sawatara tempat di Jawa Barat loba anu meunang musibat katarajang banjir atawa taneuh urug. Unggal cunduk usum hujan, rahayat anu caricing deukeut walungan atawa di tutugan pasir, teu weléh hariwang, sieun kabanjiran atawa kaurugan taneuh.
Ayana musibat banjir atawa taneuh urug téh balukar tina lingkungan anu ruksak, teu kapiara. Tatangkalan dituaran di mana-mana, gunung jeung pasir darugul. Cihujan henteu diserep heula ku tatangkalan, antukna nya ngabalukarkeun banjir téa. Taneuh ogé apan babari urug da teu aya akar tatangkalan anu jadi pamageuh. Atuh dina cundukna usum halodo, cai téh babari pisan saatna, lantaran henteu diserep ku tatangkalan téa.
Éta sababna pamaréntah kiwari keur ngahangkeutkeun program réboisasi. Anyar-anyar ieu Pemda Propinsi Jawa Barat geus nyieun kawijakan, yén masarakat boh rahayat biasa boh pagawé wajib melakkeun tatangkalan. Melakna mah di mana waé, naha di buruan imah atawa di kebon. Binihna disadiakeun, dibagi-bagikeun ku Dinas Pertanian.
Méh di unggal wewengkon ayeuna mah pamaréntah ngahangkeutkeun melak tatangkalan téh. Di Kabupatén Sumedang upamana, rahayat babarengan jeung pamaréntah, melak tatangkalan di Gunung Geulis. Pangna kitu lantaran éta gunung téh jadi sumber cai keur rahayat di wewengkon Sumedang.
Di Bogor, program pamaréntah dina ngariksa lingkungan téh geus ti béh ditu kénéh dilaksanakeun. Pamaréntah Kota Bogor satékah polah hayang nyiptakeun Bogor jadi “Kota dalam Taman”. Ieu téh ngandung harti yén kota Bogor kudu asri, éndah, kaliung ku taman. Ayana Kebon Raya di tengah-tengah kota tangtuna ogé pohara ngarojongna kana éta program téh. Ayeuna bisa kasaksén ku urang yén Bogor jadi kota anu asri tur seger, matak betah nu ngadon arulin niiskeun pikir.
Tangtu waé kaasrian kota Bogor téh ku urang dipiara. Lingkungan di sabudeureun urang, di imah atawa di sakola kudu diriksa ngarah tetep beresih. Miceun runtah ulah sagawayah di mana waé, tapi kudu dina tempatna. Runtah anu patulayah di jalan téh apan sok nyocokan solokan, nu ahirna nyababkeun banjir. Atuh melak tatangkalan, hidep ogé tangtu bisa, upamana baé melak tatangkalan di buruan atawa di pipir imah. Naon baé anu dipelakna mah naha jambu, buah, jeruk, jeung sajabana. Resep barang pelak téh kudu dibiasakeun, ngarah urang ti bubudak diajar sarta resep miara lingkungan.
(tina buku Sabasa 1A pikeun kelas 7 Semester kahiji, kaca 11 – 13)
Jawab pananya di handap!
- Masarakat di sawatara wewengkon loba anu katarajang musibat banjir jeung taneuh urug. Balukar tina naon?
- Cing sebutkeun contona nu kumaha lingkungan alam anu ruksak téh?
- Kumaha tarékah pamaréntah dina ngariksa lingkungan?
- Ari tarékah Pemkot Bogor kumaha dina ngariksa lingkungan téh?
- Naon anu bisa dipigawé ku hidep ngarah lingkungan tetep beresih
- Cing terangkeun, naon sababna urang kudu resep melak tatangkalan?
Diserat deui ku Hĕrni Hĕrningsih, tina buku : Sabasa 1A (Pangajaran Basa Sunda Pikeun Siswa SMP di Kota Bogor), MGMP Basa Sunda Kota Bogor, Drs. Ahmad Hadi (Editor), Tangerang:Pamulang, citakan munggaran, 2004.
Tags: Pangajaran
Tinggalkan komentar
Belum ada komentar.
Comments RSS TrackBack Identifier URI


text:
Sastra Sunda • Carita Barudak • Kemis, 12 Juli 2012 19:25
Panonpoé geus lingsir ngulon. Barudak ngagimbung di buruan Pa Kuwu, ngagandong kantong. Sanggeus sagala rupana tarapti, bring arindit. Apung, badéga Pa Kuwu, leumpang panghareupna. Dituturkeun ku Bu Éni jeung barudak. Pangtukangna, Pa Oding jeung Pa Kuwu. Ari Mang Amir mah henteu milu, sina nungguan mobil di imah Pa Kuwu.
"Akang mah rék nganteurkeun nepi ka sasak wé. Boga uruskeuneun di balé désa!" cék Pa Kuwu.
"Sawios dugi ka sasak ogé, da aya Apung ieuh!"
"Tong lila teuing di ditu téh, geus nyarahoeun mah barudak, buru-buru wé balik!"
"Muhun, Kang!"
Barudak galécok nyaritakeun téténjoanana. Emod anu sok kateumbleuhan téh, pada nanya. Sanggeus nyorang pilemburan, jog ka walungan. Rada gedé walungan téh, da sasakna ogé mani panjang. Sasak tina awi, ditihangan ku tangkal surian. Cai walungan hérang ngagenyas. Batu rentul, aya nu gedé ngajungkiring, aya ogé nu leutik.
"Mun mandi di dinya, ngareunah meureun, nya. Sakieu keur hareudang téh!" cék Diran.
"Isin atuh, da teu dipindingan!" walon Rina.
"Ituh geuning, batur ogé aya nu ngadon mandi!"
"Da urang dieu mah tos biasa atuh, Dir!" cék Bu Éni.
Méméh meuntas, saréréa ngarandeg heula. Pa Kuwu terus amitan.
"Kadé nya, Yi!" cénah, ngaharéwos ka Pa Oding.
"Mangga, diéstokeun pisan. Nam barudak, meuntas hiji-hiji. Anu paur, muntang ka Apung!"
Emod mah da geus biasa, mani ngan sakilat leumpang dina sasak téh. Béda jeung nu séjénna papada kakarayapan. Komo Rina mah, nepi ka ngadégdég. Kakara meureun saumur-umur meuntas walungan.
Beuki lila beuki nanjak. Henteu manggih deui lembur. Anu kaliwatan téh ukur sawah jeung kebon. Teu wudu barudak resepeunana téh. Ngan lila-lila mah loba nu ngahégak. Ukur Emod anu katémbong jagjag waé téh.
"Reureuh heula barudak, tuh kabeneran aya tangkal caringin!" cék Pa Oding.
"Muhun, Pa, teu kiat capé!" Rina mani rénghap ranjug.
Gék dariuk. Aya nu dina batu, aya nu dina jukut garing. Angin ngahiliwir ti lebak, matak seger kana awak. Matak tuus késang. Ari Emod mah kawas taya kacapé, kalah ka mapay-mapay galeng. Néangan belut magar téh. Goworok maca sajak. Baturna mah boro-boro bisa gogorowokan, ngarénghap ogé bangun nu seuseut. Ari sajakna téh kieu :
Tuh aya gunung
Ngajungkiring sagedé munding
Handapna aya walungan
Arula-arileu kawas oray kapanasan
Ituh geuning aya sawah
Paréna sumedeng konéng
Ituh geuning ...
Jep jempé, kagareuwahkeun ku nu seuseurian. Bu Éni nepi ka cirambay. Rina nyikikik. Ari Diran, sakumaha sasari, seurina téh sok bari kukusekan.
"Tong bari ambek-ambekan atuh, Mod, maca sajak téh!" Pa Oding mésem.
"Siga keur nawarkeun cau!" Diran nyelengkeung.
"Moal enya, Mod, aya gunung sagedé munding?" cék Rina.
"Tuh, jeung peureup ogé gedé kénéh peureup!" Emod ngantelkeun leungeunna kana juru panon.
"Nya enya atuh, da gunung mah jauh. Jung téang ka ditu!"
"Teruskeun anggursi maca sajak téh. Karangan saha, Mod?" cék Bu Éni.
"Kénging abdi, Bu!"
"Paingan atuh, sawah sakitu héjona disebut sumedeng konéng!"
Emod balaham-béléhém. Gék diuk dina galeng. Sukuna nyampay dina gawir sawah.
"Abdi ogé badé maca sajak, Bu!" cék Rina. Jung nangtung. Galantang maca sajak :
Langit lénglang tiada awan
Éndah pisan, ciptaan Tuhan
Sawah-sawah ngampar sepanjang penglihatan
Lihatlah, aya ...
Jep jempé, kalah ka ngahuleng.
"Mod, ari itu anu siga imah naon. Tuh di tengah sawah!"
"Di lembur uing mah saung ranggon ngaranna!"
"Enya. Lihatlah, ada sebuah ..."
"Enggeus Rina, ulah babacaan baé!" cék Rudi. "Teu puguh sajak téh. Maké basa Sunda atawa Indonésia?"
"Dicampur wé, da Rina mah teu bisa!"
"Nanyakeun atuh ka Emod!"
"Rin! Hayang nénjo keuyeup? Tuh, rék ngaliang!" cék Emod.
Rob barudak ngadeukeutan Emod. Tinggal Pa Oding jeung Bu Éni nu keur dariuk téh. Ari Apung mah, ti tatadi diukna téh mencil, siga anu éraeun.
"Katingalna mah, barudak téh resepeun!" cék Bu Éni.
"Enya. Ngan asa kaduhung Bapa mah!"
"Har, naha bet kaduhung?"
"Budak batur dibawa asruk-asrukan. Boa kolotna mah henteu ngidinan."
"Apan sateuacanna ogé tos diwartoskeun, urang téh sanés badé piknik ka kota!"
"Sieun barudak ngadoni ka kolotna. Cénah meureun, ku Pa Guru téh dibawa sangsara. Mangkaning Rina mah apan budak diogo pisan. Keun ari Emod mah, da katémbongna geus henteu anéheun deui. Ngan anu séjénna ..."
"Teu kedah janten émutan sanggem abdi mah. Malah urang kedah bingah, parantos tiasa ngatik budi pekerti. Ku bapa ogé panginten katingali, barudak téh lalayeut pisan. Sanajan jolna tina kahirupan nu béda-béda. Rina jeung Diran budak jelema beunghar, Emod mah sabalikna. Tapi akur wé geuning."
"Aéh, kamalinaan geuning reureuh téh. Hayu Bu Éni, bisi kaburu burit!"
Bring deui nikreuh katonggohkeun. Henteu panas teuing ayeuna mah, da panonpoé beuki condong ka kulon. Sajajalan Emod ngabodor, dihaminan ku baturna.
Bras ka jalan satapak, ngaliwatan kebon awi. Mani canéom matak keueung.
"Siga rék ka leuweung ieu téh?" cék Anis.
"Lain leuweung ieu mah, kebon awi!" témpas Emod.
"Embung Anis mah, mun kudu cicing di dieu. Euweuh mobil geuning. Rék tumpak naon mun indit sakola?"
"Tumpak sapi atuh?"
"Kutan? Sapi ogé sok ditumpakan!"
"Heureuy ieu mah."
"Teu lucu!"
"Anu lucu mah Diran. Tuh ténjo, awak sakitu budayutna, leumpang di nu nanjak. Uyuhan bisa kénéh ngaléngkah ogé!"
"Enya, nya. Ituh deui Si Rudi, mani siga kakarayapan. Eukeur mah pendék deuih. Beuki hideung wé di kebon awi mah!"
"Rina mah teu kuat, Mod!"
"Urang gandong atuh!"
"Yéy, aralim teuing, sieun labuh. Naha nya, henteu nepi baé. Jauh kénéh kitu?"
"Ararateul Mod, loba reungit!" cék Imas bari gégétrét.
"Lain mawa obat nyamuk atuh!"
"Mawa ieu ogé. Ngan piraku nyeungeut obat nyamuk bari leumpang!"
"Mod, naha awak manéh mah leutik baé, tara barangdahar?" Rina muntang kana taktak Emod.
"Tong ngenyang baju atuh. Nanya naon bieu téh?"
"Enya, awak Emod leutik waé. Béda jeung Si Diran!"
"Si Diran mah unggal poé ngadahar roti jeung susu. Uing mah isuk-isuk téh ukur ngadahar bubur hayam teu maké daging hayam!"
"Bubur wé atuh, ari teu maké hayam mah. Tuh, jeung Rina ogé jangkung kénéh Rina!"
"Pan Rina ogé sarua sok ngadahar roti jeung susu, jadi jangkung. Ari uing mah, matak pendék jeung belet ogé, tara ngadahar nu réa gijina."
"Cék saha éta téh?"
"Cék Ema!"
Kebon awi geus kaliwat. Suhunan imah mimiti katémbong.
"Alhamdulillah, geuning geus nepi!" cék Pa Oding. Beuki jauh leumpang, téténjoan téh beuki araranéh baé. Rina palahak-polohok, kitu deui nu séjénna. Atuda imah di éta lembur mah kabéh panggung. Dedeganana sarua, kawas ngahaja sina saragam. Di unggal imah aya balong jeung tampian. Buruan pinuh ku kekembangan. Peuntaseun balong, ampir paadek jeung sawah, pelak jaat jeung kacang panjang mani ngajajar.
Saban panggih jeung urang lembur, kabéh ogé taya nu teu manggut. Bangun ajrih naker ka Pa Guru téh. Rupa-rupa paripolahna. Aya nu keur maraban domba, aya nu keur ngampihkeun hayam, aya ogé nu nyaitan popoéan di buruan. Méh kabéh lalaki di dinya henteu maké baju. Aki-aki nu keur maraban domba ogé, ukur maké calana komprang.
"Naha nya Mod, di dieu mah teu dibaraju, henteu éra ku urang?" Rina ngaharéwos.
"Teu kabeuli baju sugan!" cék Imas.
"Lain kitu. Aki uing ogé, ari keur digawé mah tara dibaju. Ngarah henteu hareudang wé. Kajaba upama digawé di sawah atawa di kebon!"
"Yey, geuning marandina téh di balong. Tuh, Si Étéh ogé ukur maké samping. Teu éraeun kitu?"
"Da urang lembur mah langka nu boga kamar mandi. Beberesih téh cukup di tampian baé"
Basa aya nu keur ngarariung, Pa Oding ngarandeg.
"Punten, Jang, ari bumi Aki Minta téh palih mana?" cék Pa Oding, ka budak ngora anu keur diriung ku baturna.
"Teras baé heula. Engké upami mendak tangkal caringin, méngkol ka kénca. Dupi Bapa anu ti mana téa, geuning nyandak murangkalih. Tuang putra?" pokna bari nelek-nelek ka nu anyar datang. Dipapay hiji-hiji. Puguh atuh barudak mah bangun éraeun pisan, dipencrong ku jelema teu wawuh.
"Euh, Bapa téh baraya Aki Minta.
"Pa Guru téa kitu?"
"Étah geuning émut. Saha kitu ieu téh?"
"Abdi mah pun Wardi. Kapungkur kantos nganteur Bapa ka Leuwi Sééng!"
"Euh, enya, inget Bapa ogé. Kumaha cageur?"
"Aya pangésto. Mangga atuh ku abdi dijajapkeun!" cék Wardi. Terus ngarérét ka baturna, "Jang, kuring nganteurkeun heula sémah. Ngumpul deui wé di dieu, kadé poho mawa obor!"
Nu keur ngariung tibang unggeuk.
Bring laleumpang deui. Geus mimiti reupreupan. Panonpoé geus tunggang gunung. Pa Oding leumpang ti heula, ngaréndéng jeung Wardi. Bu Éni, Apung jeung barudak, ngiclik tukangeun.
"Aya naon kitu Jang, mani asa rariweuh?"
"Puguh ogé nuju harénghéng. Si Umar, budak Mang Oji, minggat tos aya tilu dintenna. Dipilarian teu kapendak raratanana."
"Karunya teuing. Kumaha mimitina?"
"Engké baé taroskeun ka Aki Minta!"
Lebah tangkal caringin méngkol ka kénca. Henteu jauh ti dinya mah. Jog ka hiji imah. Buruanana lega. Kawas di imah séjénna, gigireunana aya balong jeung tampian. Nya éta pisan imah Aki Minta téh.
Kasampak nu rék ditepungan keur ngagiringkeun hayam, sina asup kana paranjé. Geus kolot pisan katémbongna mah. Ngan siga jagjag kénéh. Awakna jangkung begang. Maké iket, dicalana sontog, ka luhurna maké kamprét. Nyoléndang sarung wéh.
Basa terangeun aya nu datang, Aki Minta tanggah. Terus gigisik, siga hayang écés.
"Sampurasun, kumaha Aki damang?" Pa Oding nyolongkrong ngajak sasalaman. Kitu deui nu séjénna.
"Rampés. Ké, ké, saha téa nya?"
"Pa Guru, Aki. Réréhan Kuwu Omad, urang Pasir Eurih téa!" Wardi anu ngajawab téh.
"Pa Guru?" Aki Minta kerung.
"Aki émut kénéh ka Bah Wirya almarhum?"
"Inget, ari kitu?"
"Abdi téh anakna!"
"Euleuh, geuning ilaing Sujang. Paingan ti tatadi loba kukupu, da rék aya sémah ti dayeuh. Naha atuh mani burit?"
"Nyimpang heula ka Kang Kuwu!"
"Geuning mani ngabring. Ké, ké, teu salah téténjoan kitu? Geus boga genep budak téh?"
"Ieu mah murid abdi, Aki. Tah, nu ieu Bu Éni, réréncangan di sakola. Ari ka Apung mah panginten uninga!"
"Euh, sukur atuh. Wardi, lain kalah ka ngahuleng, éta barudak sina ka imah. Pamali wanci sareupna cicing di buruan, bisi aya sandékala!"
"Sandékala téh naon?" Rina ngaharéwos ka Emod.
"Sigana mah sabangsaning jurig!"
"Ih, sieun atuh!"
Kabéh arasup ka jero imah. Kasampak Nini Minta keur andéprok bari nyagigirkeun seupaheun.
"Aya ku bagja urang téh Nini, kasumpingan tamu ti dayeuh!" cék Aki Minta.
"Euleuh! Yap atuh ka dieu, kabeneran Nini boga kénéh seupan hui!"
"Ké heula, ulah waka nguruskeun seupan hui. Anggursi nitah Si Wardi, sina masang obor di tampian. Bisi urang dayeuh harayang mandi. Bébérés deuih di pangkéng keur kulemna. Si Éméh téang, sina kaprak-keprek di dapur. Molah naon wé saaya-aya."
"Meuncit hayam?"
"Aéh enya, hayam téh can dipeutingkeun!"
Gidig deui ka buruan. Teu kungsi lila geus ngurunyung, tapi bari babawaan. Brak dibuka di tengah imah. Nangka singhoréng téh.
"Kabeneran tadi Aki ka kebon, aya nangka asak. Pék dalahar ka dinyah. Bisi hayang cau raja, ké atuh urang ngaludang heula!"
"Sawios Aki, tong ngarépotkeun!" cék Pa Oding.
Barudak dariuk dina palupuh. Capé tayohna téh, tas leumpang sakitu jauhna. Tapi kabéh ogé euweuh nu henteu bari rarat-rérét. Lega geuning imah Aki Minta téh. Patengahanana ogé mani ublung-ablang. Pangkéngna aya opat.
"Naha nya, mani euweuh korsi?" Imas ngaharéwos.
"Teu tuman maké korsi urang lembur mah. Cukup diamparan samak baé!" cék Emod.
"Euweuh lampu listrik deuih!"
"Télévisi ogé euweuh!" cék Rina.
"Ari itu naon, Mod?" Anis nunjuk ka nu ngagawing dina bilik. "Siga parabola geuning!"
"Jodang nu kitu mah, paranti moé opak!"
"Geuning manéh nyaho?"
"Aki uing ogé bogaeun!"
"Ari itu?"
"Enggeus ah, éra. Ti tatadi tutunjuk baé!"
Sanggeus tuus késang, bring arindit ka cai. Ngadadak haneuteun di imah Aki Minta téh, teu béda jeung di nu hajat. Nini Minta mirun seuneu, dibantuan ku tatanggana.
Balik ti cai, barudak terus disalin. Cong solat magrib babarengan.[hanca]
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Céngék
Céngék nyaéta cabé anu buahna leutik tapi rasana lada pisan, buahna warnana héjo nalika ngora kénéh jeung lamun rada kolot warnana jadi beureum.[1] Tutuwwuhan ieu jangkungna 1 – 2.5 méter.[1] Seperti cabé beureum, kembang cabé bentukna jiga terompét leutik jeung umumna warna bodas.[1] Aya tilu jinis cabé rawit nyaéta cengek leutik, buahna leutik jeung warna héjo, tuluy cengek domba atawa cengek bodas, buahna anu rada gedé dibanding céngék, warnana bodas lamun ngora kénéh sedengkeun mun geus kolot warnana jadi semu konéng kabodas-bodasan jeung nu terahir nyaéta ceplik buahna gedé,héjo nalika ngora kolotna warna beureum euceuy.[1]
Kandungan[édit | édit sumber]
Cabé rawit miboga kandungan kapssaisin, kapsantin, karotenoid, alkaloid, atsiri, resin, minyak menguap, sarta provitamin A jeung vitamin C anu loba dibandingkeun jeruk.[1] Kandungan vitamin A dina cabé leuwih loba ti batan wortel.[1] Loba kandungan zat antioksidan (saperti vitamin C jeung betakaroten), bisa dipaké pikeun nungkulan infertilitas, jeung afrodisiak.[1]
Sajarah[édit | édit sumber]
Tutuwuhan ieu asalna ti Amérika tropik, resep tumuwuh ditempat nu garing, sarta kapanggih dina jangkungna 0,5-1.250 m dpl.[2] Batangna berbuku-buku atawa bagian luhur bersudut, daun tunggal, bertangkai, lokasi berselingan, bentuk daun buleud endog, tungtungna runcing, pangkal nyempitan, tepi rata, tulanganna menyirip, panjang 5-9,5 cm, rubak 1,5-5,5 cm, boga warna héjo.[2] Kembang kaluar ti kélék daun, mahkota wangun béntang, kembang tunggal atawa 2-3 kembang tempatna padeukeut, boga warna bodas, bodas kehijauan, sakapeung wungu. Buahna buah buni, ajeg, sakapeung merunduk, ngawangun buleud endog, lempeng atawa béngkok, tungtung meruncing, panjang 1–3 cm, rubak 2,5–12 mm, bertangkai panjang, sarta rasana lada.[2] Buah nu ngora boga warna héjo kolot, bodas kahéjoan, atawa bodas, buah anu asak boga warna beureum caang.[2] Sikina loba, buleud gepéng, berdiameter 2-2,5 mm, boga warna konéng kotor.[1] Cabé rawit diwangun ti tilu varietas, nyaéta cengek leutik anu buahna leutik, boga warna héjo, sarta nangtung ajeg dina tangkaina; cengek domba (cengek bodas) anu buahna leuwih badag ti cengek leutik, buahna ngora boga warna bodas, sanggeus kolot jadi oranyeu; sarta ceplik anu buahna badag, sadeui ngora boga warna héjo sarta sanggeus kolot jadi beureum.[2] Buahna dipaké pikeun sayuran, samara masak, acar, sarta asinan.[2] Daun ngora bisa dikukus pikeun lalap.[2]
Khasiat[édit | édit sumber]
Cabé rawit rasana lada, sipatna panas, asup meridian jantung sarta pankreas.[2] Tutuwuhan ieu miboga khasiat tonik, stimulan kuat pikeun jantung sarta aliran getih, antirematik, ngancurkeun bekuan getih (antikoagulan), ngaronjatkeun napsu dahar (stomakik), perangsang kulit (lamun digosok kana kulit baris ngabalukarkeun rasa panas, dipaké minangka campuran ubar gosok), paluruh hitut (karminatif), paluruh késang (diaforetik), paluruh acay, sarta paluruh kiih (diuretik).[2] Ekstrak buah cabé rawit miboga daya hambat ka tutuwuhan Candida albicans.[2] Daya hambat ekstrak cabé rawit 1 mg/ml saimbang kalayan 6,20 mcg/ml nistatin dina formamid (Tyas Ekowati Prasetyoningsih, FF UNAIR, 1987).[2]


text:
Kelenjar adrénal
Dina mamalia, kelenjar adrénal (ogé katelah kelenjar suprarénal) nyaéta kelenjar éndokrin bentuk béntang nu nyéngclé dina ginjal; ngaranna nujul ka perenahna (ad-, "deukeut" atawa "dina" + renes, "ginjal"; jeung supra-, nu hartina "luhureun"). Pancén utamana nyaéta pikeun ngatur réspon setrés ku cara sintésis kortikostéroid jeung katékolamina, kaasup kortisol jeung adrénalin (épinéfrin).
Anatomi jeung guna[édit | édit sumber]
Kelenjar adrénal perenahna dina abdomén dada, 'luhureun' unggal ginjal, dina bagian anterosuperiorna. Ieu kelenjar dibulen ku kapsul adiposa jeung renal fascia. Dina manusa, kelenjar adrénal aya dina hambalan ka-12 thoracic vertebra, sarta nampa asupan getih ti artéri adrénal. Ieu kelenjar kabagi kana dua wangun/struktur béda, nu masing-masing nampa pangaturan ti sistem saraf:
- Adrenal medulla: inti kelenjar adrénal, dikuriling ku adrenal cortex.
- Adrenal cortex


text:
Basa Sunda • Pedaran Basa Sunda • Saptu, 22 Désémber 2012 23:56
SATEUACAN ngahabas ngeunaan kamekaran basa dina karawitan, sigana bakal langkung anteb upama ngawincik sabara istilah jeung harti di sabudeureun karawitan. Sacara umum, harti karawitan téh nyaéta seni sora, sarua jeung istilah musik. Tapi sacara husus, karawitan boga harti nu mandiri, nyaéta seni sora nu ngagunakeun tangga nada (laras) saléndro jeung pélog. Karawitan biasa ogé disebut tangga nada Péntatonis (sistim lima nada), demi musik mah biasa disebut tangga nada diatonis (berjarak dua). Waditra (instrumen) karawitan Sunda, saperti: kacapi, suling, calung, angklung, gamelan, jrrd. Ari alat-alat musik, diantarana piano, gitar, Biola jrrd.
Kumaha atuh keur ngabedakeunana upama aya lagu nu maké lirik (rumpaka) basa Sunda, naha éta téh lagu karawitan, atawa lagu musik? Saliwat mah sakapeung sok rada hésé ngabedakeunana. Tapi upama diwincik tina tangga nadana, biasana mah gampil maluruhna. Contona baé, lagu panon hideung, bubuy bulan, éta téh lagu musik nu maké lirik basa Sunda.
Anu paling pertela mah upama urang cutat sabagian lirik Mars Siliwangi, anu rumpakana (lirik) saperti kieu :
Sok kajeun teuing kuring keur ngabagong
Nu narénjokeun montong réa omong
Kieu sotéh miceun tineung
Ka leuweung gé kuring ludeung
Barisan Siliwangi saeutik gé mahi
Lagu lagu nu maké kecap basa Sunda sapertos kieu téh seueur pisan, pang pangna lalaguan anu didamel ku pencipta lagu (juru sanggi komposer) urang Sunda, tapi kasangtukang seni swarana ngagunakeun tangga nada jeung alat musik. Sanaos kitu, teu sakedik deuih alat-alat musik barat anu ngahaja dipalitekkeun ku seniman Sunda (karawitan), sapertos alat biola janten rebab, gitar janten kacapi. Alatna angger, tapi tangga nadana, téhnis nabeuhna, jeung lalaguanana tos robih janten lalaguan karawitan. Upama téa mah aya patarosan, kunaon atuh bet siga jadi pabaliut, upama musik jeung karawitan béda mah? Terus terang baé rada sesah ngajawabna téh, margi salian mibutuh katerangan nu rinci sacara tioritis, unsur perasaan gé kalintang mangaruhanana. Diguar sotéh ieu mah kanggo sakadar babadingan, anu nandeskeun yén dina hirup kumbuhna, antara karawitan sareng musik téh gaduh cara sareng rasa séwang-séwangan. Namung sacara bahasa, boh musik atanapi karawitan, mibanda jiwa anu sami; universal; sanajan béda sélér bangsa, urang bisa ngarasakeun kaéndahan anu dipibanda tina lagu, sok sanaos teu ngartos kana bahasana.
RUMPAKA
Rumpaka téh nyaéta kekecapan dina lagu. Dina basa Indonesia mah sok ilahar disebat lirik atanapi syair. Salian istilah rumpaka, aya ogé nu nyebatkeun dangding atanapi guguritan. Biasana wangunan basa dina rumpaka mah bénten sareng wangunan prosa (basa lancaran), tapi langkung ngawirahma, dugi ka aya kesan puitis. Kesan awal upama urang ngadangukeun lagu, anu bakal muntang kana rasa téh aya dua, nyaéta mélodi sareng rumpaka. Mélodi sareng rumpaka gumulung dalit ngahiji, anu ngahudang rasa éndah ka nu ngadangukeunana. Ku ayana rumpaka, nu ngadangukeun langkung kaanteur dina neuleuman eusi lagu, ngaliwatan basa/kekecapan anu disusun dina rumpaka éta lagu. Gumulungna antara mélodi, rumpaka, laras, témpo, irama dina hiji lagu anu disanggi (dicipta) biasa disebat komposisi. Kilang kitu ari kanggo sawatara urang mah, mélodi tanpa rumpaka ogé tetep tiasa dilenyepan, didangukeun kalawan anteb teu ngirangan ajénna sapertos anu nganggo rumpaka. Upamana urang ngadangukeun instrumentalia kacapi suling. Anéh, bet bréh baé suasana pasawahan, cai nu cur- cor canembrang hérang, alam nu ngemploh héjo, jeung lembur matuh di tanah Parahiangan. Tungtungna mun urang keur ngumbara di lembur batur, bet aya rasa kasono hayang balik deui ka lembur, atawa teu pupuguh jadi saredih.
Demi lagu nu nganggo rumpaka, (disebat vokal, sekar, kawih, tembang) nempatkeun kekecapanana téh, aya dua kamungkinan. Ka hiji ngarumpakaan lagu, nyaéta lagu anu tos aya, teras dipasihan rumpaka. Contona, sapertos dina lagu-lagu pupuh. Kadua, ngalaguan rumpaka, nyaéta nyanggi/nyipta lagu tina rumpaka anu aya, diluyukeun rasa sareng jiwana dina komposisi anu anyar. Contona dina lagu-lagu kawih anyar ciptaan Mang Koko. Dina ngarumpakaan lagu, kekecapan téh kedah luyu sareng mélodi, utamina dina jumlah engang (suku kata) sareng jumlah jajaranana (pada). Upami nganggo wangunan pupuh, kedah puguh ogé guru laguna (aturan tungtung sora dina tiap padalisan). Ari dina ngalaguan rumpaka mah, rumpaka téh tiasa bébas, teu kauger ku jumlah engang, atanapi guru lagu. Aya kalana éta rumpaka téh kunu nyipta lagu sok dikirangan atanapi ditambihan, diluyukeun sareng kompisisi nu dipiharep ku nu nyipta laguna. Tangtos wé sateuacana pencipta lagu téh aya kompromi heula sareng nu ngadamel rumpaka, upama éta rumpaka téh ciptaan nu sanes. Ku kituna, aya saéna upama nu nyipta lagu téh ngagaduhan aprésiasi nu saé ngeunaan basa sareng sastra, supados dina nyiptakeun laguna tiasa ngadu-maniskeun ekspresi jiwa, pedotan, sareng ekpresi nu kahudang dina komposisina. Hal sanésna, ngalangkungan lagu sareng rumpaka, sing tiasa masihan rasa apresiasi nu saé ka masarakat, margi pangaruhna kalintang ageung, boh ka barudak, rumaja, sareng para sepuh.
PANTUN
Dina seni pantun, salian unsur carita jeung sastrana, ogé aya lagu anu ngagambarkeun hiji suasana, digalindengkeun ku Ki Juru Pantun, dipirig kacapi, saperti dina rajah (bubuka), ngagambarkeun nu indit, dangdan, ngapung jrrd. Di handap ieu urang cutat sabagian tina kabinangkitan basa Ki Juru Pantun, anu ngagambarkeun Léngsér indit.
Eta panakawan angkat
Angkat sakalumpat lampét
Buah birit hapa balas kababukan keuneung
Plak plek plak plek kawas cangklek tinggaraplék
Mani éar cecekolan
Mani éar palangkakan
Liang irung kikidungan
Kélékna tatarompétan
Liang ceuli sosondarian
Bulu birit tingkirinting
Kanjut éta (……) héhéotan
Bawaning ku lumpat tarik
Mani gubal éta gabél
Éta guplak éta gaplok plak plék plok tuang kagungan
Keupat kapit neunggeulan pingping.
Upama ngagambarkeun paripolah Léngser, sok loba dihudang ngaliwatan basa anu basajan tur loba direumbeuy ku heureuy. Sabalikna dina ngagambarkeun pangagung mah, boh basa atawa laguna béda pisan. Di handap ieu urang cutat gambaran para pangagung nu datang.
Burudul ménak ti kidul
Aleutan para Tumenggung
Candakna parabot degung
Tutup kendang kulit lutung
Dirarawat hoé buntung
Dipirig ku hujan subuh
Ditepak ku jarangkung
Kabinangkitan kecap-kecap anu disusun jeung dina nyaritakeun kaayaanana, boh ka jalma atawa kana alat, karasa pisan gemetna dina ngahudang rasa, lain baé genah macana tapi ogé kecap-kecap nu murwakanti. Dina lagu tembang, aya sababaraha lagu anu diangkat tina seni pantun, nya jadi wanda Papantunan.
LAGU RAKYAT / SEKAR BALARÉA
Dina karawitan Sunda, aya lagu nu hirup di lingkungan ménak, saperti lalaguan tembang Sunda, aya ogé lalaguan anu kumbuh di lingkungan rakyat (balaréa). Éta lalaguan téh sanés baé lalaguan barudak (biasa disebut kakawihan urang lembur), tapi aya sabaraha lagu tina kasenian anu séjénna, saperti ketuk tilu, réog, jrrd. Naon anu disebut lagu-lagu rayat ayeuna, kekecapanana téh geus loba anu teu kasusud deui hartina atawa maksudna. Mélodina biasana parondok, tapi kekecapanana biasana sok leuwih panjang. Di handap ieu urang cutat sabaraha lagu anu popiler, tapi harti atawa pamaksudanana teu pati jelas.
Cingcangkeling manuk cinkleung cindeten
Plos ka kolong bapa satar buleneng
Atawa
Néng nong néng cak
Toroktok embé janggotan
Pa Kuwu kariaan
Laukna lauk bilatung
Kéjona kéjo gandum
Tingtung bedog buntung
Tongtak bedog rompang
Het het embé janggotan
Kélék monyét héhéotan
Badungbangbplak ting…guuung
Atawa
Ayang-ayang gung
Gung goongna ramé
Ménak Ki Mastanu
Nu jadi wadana
Naha manéh kitu
Tukang olo olo
Loba anu giruk ruket jeung kumpeni
Niat jadi pangkat
Katon kagoréngan
Ngantos kangjeng dalem
Lempa-lempi-lempong jalan ka batawi ngemplong.
Eusi lalaguan aya nu ngadung pépéling, kaulinan, jeung sindiran. Ayeuna lalaguan saperti kieu geus langka dikawihkeun ku barudak.
SISINDIRAN
Sisindiran téh salah sahiji wangunan puisi Sunda, anu kalintang seueurna dianggo rumpaka dina lalaguan Sunda. Sakumaha kauninga, sisindiran téh diwangun ku opat jajar. Dua jajar mimiti disebut cangkang, dua jajar deui disebut eusi. Jumlah engangna dalapan engang (suku kata), kalawan dina tungtung sorana kudu murwakanti. Di handap ieu aya sabaraha sisindiran anu biasa dipaké dina lagu lagu kapasindénan (wayang ):
Kaso pondok kaso panjang
Kaso ngaroyom ka jalan
Sono mondok sono nganjang
Sono papanggih di jalan
Kuma suling kuma suling
Suling téh ngan silung baé
Kuma kuring kuma kuring
Kuring téh ngan bingung bae
Kapan abdi gaduh suweng
Naha henteu dipongpokan
Kapan abdi keur baluweng
Naha henteu dilongokan
Dina lalaguan jenaka Sunda, loba sisindiran anu matak pikalucueun, dikawihkeun ku sora jeung gaya anu ngahudang seuri keur nu nongton.
Tiriliktik sora jangkrik
Toroloktok sora londok
Abdi terang ti leuleutik
Sok nambulan jawér kotok
(sok diplésétkeun jadi nambulan tai kotok)
oray bedul paéh dibedil
dibedol terus dibedél
hirup urang kudu adil
dodol tukeur jeung perekedél
Upama ku urang dititénan, aya hiji kabinangkitan anu kacida pisan éndahna dina ngulinkeun kecap, nepi ka kagambar, sora jangkrik, londok, atawa oray bedul dibedil terus dibedél, tur nyambung kana eusina.
SAWÉR JEUNG PUPUJIAN
SAWÉR téh mibanda dua harti. Kahiji nyandak kecap tina panyawéran; tempat turunna cai hujan tina kenténg imah ka buruan. Demi nu kaduana, minangka papatah anu dihariringkeun, pangjurung laku ka pangantén anu anyar jatukrami, sabada akad tikah. Lalaguan sawér jeung kekecapanana, biasana sok rada panjang. Wangunana puisina ogé rupa-rupa, aya anu mangrupa syair atawa pupuh. Conto sawér baheula, unina kieu:
Mana istri sing rancagé
Nya ngahadep ka carogé
Dipiwarang agé-agé
Tunda keur digawé ogé
Masing bisa titip diri
Ambih sepuh suka seuri
Ulah lampah nganyenyeri
Sepuh sok neuleu teu ari
Ayeuna anu diwejang
Ka pameget anu bujang
Masing éling sapapanjang
Awon ulah katarajang
Ka bojo sing ngalap manah
Sakadar nu matak genah
Ulah nu matak tugenah
Ku hukum moal kamanah
Aya deui dina wangunan pupuh, anu dihariringkeun dina wanda tembang:
Adat sawér pangantén sakalih
Nu dipambrih nyantélkeun kanyaah
Pangjajap mideukeut wanoh
Eusina buah pituduh
Nuyun diri mangka rintih
Sabada akad tikah
Méméh léngkah jauh
Jejer ma’wadah warokhmah
Jadi jajar silih asah silih asih
Ginulur nyanding sakinah
(pupuh dangdanggula)
Di masjid atawa di pasantrén, sok aya lagu pupujian (ayeuna mah ilahar disebat Qasidahan), nyaéta lalaguan anu kekecapanana maké basa Sunda, eusina salian mépélingan sangkan iman ka Pangéran, ogé sok muji kana kaagungan Kangjeng Nabi Muhamad SAW. Di antara nu popilér diantarana nu ngariwayatkeun Nabi, anu sabagéan eusina kieu:
Bismillah kecap wiwitan
Nyebat jenengan Pangéran
Numawi janten kawitan
Paréntah Nu Maha Héman
Gusti urang sadayana
Kangjeng Nabi Anu Mulya
Muhammad jenenganana
Arab Qurais nya bangsana
Ramana Gusti Abdullah
Ibuna Siti Aminah
Dibabarkeuna di mekah
Wengi senén taun gajah
Ari étangan taunna
Lima ratus cariosna
Tujuh puluh panambihna
Sareng sahiji punjulna
Siti Aminah misaur
Waktos babarna kacatur
Ningal cahya anu ngempur
Di bumina hurung mancur
Babar taya kokotoran
Orok lir kénging nyepitan
Soca lir kénging nyipatan
Wangina kembang petingan
Medal nabi ahir jaman
Pirang-pirang kaanéhan
Sesembahan bangsa sétan
Kabéh pada karuksakan
(seueurna pada aya nu dugi ka saratus pada)
*
PUPUH
PUPUH boga dua harti. Nyatana lagu jeung wangunan puisi. Dina wangunan puisi, puguh aturanana, boh dina guru laguna, atawa guru wilanganana, pon kitu deui dina karakter atawa pasipatan éta pupuh. Contona aya nu gagah, sedih heureuy/guyon, atawa asih/kasmaran. Kacatet aya tujuh belas lagu pupuh anu aya dina satra Sunda jeung karawitan Sunda. Tapi tina tujuh belas pupuh téa, ngan aya sabara pupuh baé anu popiler, diantaraana KSAD, Kinanti, Sinom, Asmarandana, jeung Dangdanggula. Dina taun dua puluhan mah, seueur sastrawan anu ogé cepeng damel jadi guru, numawi seueur guguritan (dangding), anu témana mangrupa pépéling, sumebar ngalangkungan pendidikan di sakola-sakola, saperti:
Asmarandana
Eling eling mangka éling
Rumingkang di bumi alam
Darma wawayangan baé
Raga taya pangawasa
Lamun kasasar lampah
Napsu nu matak kaduhung
Badan anu katempuhan
Maskumambang
Éh barudak kudu mikir ti leuleutik
Manéh kahutangan
Ku kolot ti barang lahir
Nepi ka ayeuna pisan
Pucung
Utamana jalma kudu réa batur
Keur silih tulungan
Silih titipkeun nya diri
Budi akal lantaran ti pada jalma
Pupuh anu sanésna, pangpangna KSAD téa, seueur dianggo dina tembang Sunda, saperti guguritan Laut Kidul dina pupuh dangdanggula, lauk empang dina pupuh sinom, srrd. Salian jiwa pupuh anu jiwana ngahudang kasmaran, pépéling, cinta lemah cai, aya ogé pupuh anu karakterna téh sok dianggo guyon atawa heureuy, contona sapertos guguritan di handap ieu:
Pangkur
Barisan nu mapag perang
Patih Seureuh Bangbang Cengkéh Radén Gambir
Ditéma ku Rangga Apu
Aria Lemo Kapolaga
Pangpayuna Patih Seureuh anu pamuk
Raja Huntu makalangan
Terus perang mandi getih
Radén Cengek Rangga uyah
Papatihna Aria Demang Tarasi
Ramé galungan jeung mutu
Jigrah jigrah beuleum ketan
Dicoélkeun belewek seuhah gumulung
Ngalageday ngabaheuhay
Lenggerek kabawa ngimpi
Balakbak
Informasi datang dari orang pinter: yang bekén
Anu ngali dimandoran ku Pa Mentri: gegedén
Konon kabar sebelumnya telah mendapatkan restu: presidén
Harta karun nu ditéang geuning kosong: ngabohong
Bapa Mentri ahirnya kena batunya: titajong
Boro boro mayar hutang kalah bingung jeung wiwirang:brang bréng brong.
Najan ngaran jeung laguna Sunda, tapi ti kapungkur geus aya kabinangkitan nyieun guguritan anu henteu baé dina basa Sunda, tapi ogé dina basa Indonesia. Saleresna upami ningali kana jiwa jeung karakter laguna mah, éta kabinangkitan seueur anu tiasa ditampi ku masarakat, margi jiwana heureuy, namung jiwa pupuh nu sanésna mah teu acan tangtos tiasa kitu, margi jiwa sareng karakterna ogé tos sanés. Dina lalaguan kawih, Mang Koko sanés baé ngalebetkeun basa Indonesia, tapi ogé basa Jepang, Inggris sareng Walanda. Éta basa jeung kecapna téh ngahaja disanggi (didamel lagu), diluyukeun, dipasieup luyu sareng karakter laguna. Kapungkur mah seueur pajabat, boh dina biantara atanapi seseratan sok nganggo ugeran pupuh. Ku émutan naon lepatna ayeuna upami dihudang deui. Carios-carios anu diserat/dibukukeun ngalangkungan pupuh, disebatna wawacan. Ari nu disebat nembang wawacan nyaéta maca wawacan bari dilagukeun.
Puji syukur kanu agung masih aya seke seler urang unda nu nyaah tur merhatuskeun kana adat katut budaya sunda, mugia masing teras mayeng..
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
TI baheula masarakat Kuningan teh kawentar (katelah) sauyunan. Henteu pahilir-hilir cai henteu pagirang-girang tampian, cohagna masarakat Kuningan dinamis jeung agamis. Rea nu ngalumbara ka kota bari henteu poho kasarakan. Buktina henteu saeutik masarakat nu ngadon bubuara ti mimiti tukang bubur nepika pajabat saperti di Jakarta, mangsa balik ka lembur mah aub ngarojong pangwangunan.
Tah budaya saperti kitu, sawadina dipiara ulah nepi ka luntur ku usum laas ku jaman, budaya gawe nu rancage kudu dimumule pikeun conto generasi kahareupna.
Generasi ngora nu baris neruskeun tapak lacak generasi samemehna perlu ditataharkeun ti ayeuna keneh sangkan budaya masarakat Kuningan nu sabililungan ulah keuna ku basa jati kasilih ku junti, cindekna kalindih ku budaya luar nu antukna bisa mupus budaya masarakat nu sabilulungan jadi aing-aingan, nu rancage jadi kaleked, nu dinamis jadi bengis jeung robahna budaya sejenna.
Lamun rea budaya masarakat Kuningan nu robah, naon atuh nu kudu dipikareueus, sabab lamun geus ngolesed hese deui pikeun ngabebenahna, sabab ngawangun budaya masarakat leuwih hese batan ngadegkeun hiji bangunan, sabab leungitna budaya masarakat sakapeung mah henteu katitenan.
Moal lila deui, urang Kuningan baris ngayakeun pesta demokrasi milih pamingpin (bupati/wabup) mudah-mudahan wae taya halangan sareng harungan, sok komo nepika riributan.
Catetan Nu Kapopohokeun
TI baheula masarakat Kuningan teh kawentar (katelah) sauyunan. Henteu pahilir-hilir cai henteu pagirang-girang tampian, cohagna masarakat Kuningan dinamis jeung agamis. Rea nu ngalumbara ka kota bari henteu poho kasarakan. Buktina henteu saeutik masarakat nu ngadon bubuara ti mimiti tukang bubur nepika pajabat saperti di Jakarta, mangsa balik ka lembur mah aub ngarojong pangwangunan.


text:
Padaringan • Biantara • Kemis, 02 Agustus 2012 11:57
Dina sapuluh taun katompérnakeun, urang nyakséni robahna jaman nu matak hookeun. Nu pangnatratna, katara tur karasa, nyaéta ngurunyungna fénoména média digital, nu jadi totondén ceuyahna pirang-pirang pakakas téknologi komunikasi. Kiwari, sigana urang hésé nyirian wates-watesna budaya, lantaran geus pagaliwota dina sistim komunikasi nu sakedét nétra. Rupaning sora jeung unak-anik béja, ngung-ngéng ti juru-juru dunya, masieupan hirup-kumbuh, milu ngarobah paripolah. Kaayaan siga ayeuna, tangtu tacan kasawang dina riungan Konferensi Internasional Budaya Sunda (KIBS) I, 22-25 Désémber 2001 di Gedong Merdéka. Tina pirang-pirang matéri nu dipedar, sawangan ka hareup ngeunaan barobahna pajamanan, semet diukur tina kaayaan harita.
Rupaning parobahan jaman katut kaahénganana, tangtu lain lalajoaneun. Ayeuna urang geus kudu prak milu ancrub, milu icikibung, pikeun merenahna budaya Sunda jadi bagian tina budaya global nu keur nanjung. Budaya Sunda kudu bisa dipaluruh ngaliwatan rupaning pakakas téknologi, tuluy makalangan marengan lajuna jaman.
Geus réa contona, tur bisa dipaké eunteung ku urang Sunda, kumaha matihna média sosial dina ngarobah kabiasaan manusa. Budak kamari ieu modél Mark Zurkerberg, bisa ngariungkeun 750 juta manusa dina waktu nu teu nitih 6 tahun ku nyiptakeun Facebook. Urang Sunda nu milu jadi pangeusi nagara Facebook, tétéla bisa némbongkeun ketakna deuih. Conto leutikna, dina waktu kurang ti 3 bulan, hiji grup dina Facebook bisa ngagerakkeun 1.000 urang Sunda pikeun unggal poé narulis dina basa Sunda.
Boa urang téh, mimindengna mah neuteup alam global ukur ti jauhna, disérangkeun ti anggangna, dilelebah tur dikira-kira, bari teu kungsi ancrub pikeun nyungsi kumaha jero-jeroanana. Mun alam global dicirian ku majuna téknologi komunikasi, atuh budaya Sunda gé kudu milu imah-imah di dinya, sangkan kasungsi ku unggal jalma di suklakna di siklukna. Éstu hartikeuneun pisan, kekecapan juru pantun kapungkur: “diteundeun di jalan gedé, bukaeun anu ngaliwat, anu weruh di semuna, anu terang di jaksana, anu rancagé di haté.”
“Jalan gedé” cék juru pantun, mun disurahan mah, boa média digital téa. Ari “nu ngaliwat” nyaéta jalma-jalma nu ngamangpaatkeun éta média. Dina ngalarapkeunana, teuteundeunan di jalan gedé téh teu bina ti nyebarkeun kontén budaya Sunda maké pakakas téknologi. Urang beunghar ku kakayaan kultural, tapi nepi ka danget ieu bacacar kénéh. Buku-buku nu ngaguar ngeunaan pangaweruh budaya, kitu deui rupaning hasil panalungtikan, tacan bisa kagundukkeun di tempat nu merenah, dina lapak nu bisa diaksés ku saha waé jeung di mana waé.
Lebah merenahkeun teuteundeunan mah, tétéla urang téh héngkér kénéh. Sistim dokuméntasi budaya Sunda, nu baris jadi cukang nepung-lawungkeun kaweruh budaya ti generasi ka generasi, kitu deui bahan keur nu rék nyungsi, nalungtik jeung mekarkeun budaya Sunda, horéng can kawangun kalayan weweg. Urang masih kénéh anteng dina dokuméntasi konvénsional. Padahal jaman geus robah.
Rupaning pasualan budaya baris diguar deui dina Konferensi Internasional Budaya Sunda II. Ieu téh minangka lajuning-laku tina konferénsi méméhna, nu digelar tanggal 22-25 Désémber 2001. Dina lolongkrang waktu 10 taun, tangtu réa hal anyar nu patali jeung ketak urang Sunda dina ngamekarkeun budayana. Kitu deui panalungtik ti luareun Sunda, réa nu némbongkeun kahaatna pikeun manjangkeun kaweruh ka lahan nu leuwih lega. Mugia ieu pasamoan, bisa nepungkeun lawungkeun rupaning pamikiran, nepi ka bisa muguhkeun konsép jeung ketak dina ngajegkeun budaya Sunda dina alam kasajagatan.***
Bandung, 19 Désémber 2011
Dicutat tina biantara pupuhu panitia dina acara Konferensi Internasional Budaya Sunda II, 19-22 Désémber 2011
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09


text:
Sastra Sunda • Fiksimini • Salasa, 11 Séptémber 2012 02:59
Karéta api rék ngaliwat, Aki Sarnapi curinghak. Gentak nutupkeun palang. Sora klakson silih sengor. Nu dariuk luhureun gerbong ayeuh-ayeuhan, teu puguh kadéngéna, bari tingbelewer malédogkeun batu.
Pré, kaca peupeus, ditéma ku nu tingkocéak. Aki Sarnapi ogé ngagiwar bari lumpat, tuluy ngadapang tukangeun kios. “Baheula tiarap basa keur perang jeung Walanda. Ayeuna ngalaman deui tiarap nyanghareupan… suporter méngbal,” gerentesna.
Hawar-hawar kadéngé sora tivi ti jero kios, “Para pahlawan timnas siap bertanding …”
“Buru buka palangna, anjing!” hawar-hawar nu ceuceuleuweungan. Karéta geus ngaliwat. Aki Sarnapi gura-giru muka palang. Kencring, nu méré récéh. Lolobana teu maréré, sanajan apal Aki Sarnapi euweuh nu ngagajih.
Jumaah, 05 Désémber 2014 02:44
Kemis, 04 Séptémber 2014 09:19
Jumaah, 18 Juli 2014 02:37
Rebo, 28 Méi 2014 01:32
Rebo, 28 Méi 2014 01:09